ATP PEKING: Loš dan za Krunićevu, poraz posle propuštene set lopte - Vesti, WTA, Tenis\nHotSport»Vesti, WTA, Tenis»ATP PEKING: Loš dan za Krunićevu, poraz posle propuštene set lopte\nATP PEKING: Loš dan za Krunićevu, poraz posle propuštene set lopte\n| 2018-10-02T12:54:32+02:00\t2. okt 2018. 12:24|0 komentara\nAleksandra Krunić okončala je učešće na turniru u Pekingu, pošto je u drugom kolu poražena od Čehinje Katarine Sinijakove 2:0 u setovima.\nKrunićeva je u prvom setu čak tri puta uzastopno rivalki oduzela servis, ali je dopustila dva brejka, pa je posle pet gemova imala tri osvoejna brejka, dva izgubljena servisa i prednost od 3.2 na svoj servis. .Uspela je to da materijalizuje, ali je samo tri gema kasnije rezultat bio nerešen – 4:4.\nPonovo je Krunićeva uspela da povede, i to sa 6:5, ali je Čehinja odmah kao po nekom nepisanom pravilu uvratila i poravnala na 6:6, spasivši pritom set loptu, pa je pobednika prvog seta odredio taj-brejk, a u njemu je Sinijakova bila ubedljiva – 7:2.\nDrugi deo igre počeo je kao i prvi, brejkom Krunićeve, potom je uspela da dođe i do potvrde, ali umesto toga usledio je ogroman pad u igri, Čehinja je uspela da poravna na 2:2, a potom seriju gemova nastavi uz dva brejka do konačnih 6:2 i 2:0.\nTurnir u Pekingu igra se za nagradni fond od 1.525.245 dolara.\nTAGOVI: Aleksandra Krunić, WTA Peking, Katerina Sinijakova\nMIROSLAV BOGOSAVAC ZA HS: U Groznom smo mirni od korona virusa, treniramo u kampu…\_"U hotelu gde živim radi restoran na 32. spratu, gde imam obroke i slobodno vreme provodim u apartmanu, a kada jedva čekamo utakmice\_", kaže levi bek.\nMIROSLAV BOGOSAVAC ZA HS: U Groznom smo mirni od korona virusa, treniramo u kampu…\n\_"U hotelu gde živim radi restoran na 32. spratu, gde imam obroke i slobodno vreme provodim u apartmanu, a kada jedva čekamo utakmice\_", kaže levi bek.\nSADA JE SVE JASNIJE: Direktor FSS najavio kada bi mogla da se nastavi Superliga…\nNOVA TRAGEDIJA U MADRIDU: Preminuo legendarni fudbaler Atletika\nVelika tragedija ponovo je pogodila Madrid.\nMOĆNA PORUKA SRBINA: Postoje ljudi koji nemaju vode, ni hrane, a mi dobijamo sve na ‘tacni’\nBILA JE POTREBNA SAMO JEDNA PORUKA: Njegoš Petrović otkrio kako su fudbaleri Zvezde podržali borbu protiv korone…\nONI RETKO GREŠE: Dinamo oterao štopera, a on sada ide u Premijer ligu za 30 miliona evra\nLAGALI SU NAS I KASNO REAGOVALI: Prvotimac Intera kivan na Italijane zbog korone\nČitav svet vodi bitku s virusom korona, a sada je toj borbi priključio prvi čovek kluba iz Los Anđelesa.\nNastavljamo sa mečevima iz Belorusije, gde se danas zatvara drugo kolo šampionata i u Švedskoj se nastavlja sa prijateljskim mečevima.


Samoopredeljenje prijavilo Tačija za 'izdaju zemlje'\nZgrade Vlade i Skupštine Kosova u Prištini\nOpozicioni pokret Samoopredeljenje najavio je oštro protivljenje Nacrtu zakonu o demarkaciji Kosova i Crne Gore.\nUoči početka vanredne sednice je ovaj pokret Specijalnom tužilaštvu dostavio krivičnu prijavu protiv predsednika Kosova, Hašima Tačija, zbog, kako su rekli, krivičnog dela „izdaja zemlje“.\nRazlog tome je potpisivanje zajedničke deklaracije predsednika Kosova i Crne Gore kojom se predviđa korekcija demarkacije u pravcu Kule i Čakora, što ovaj pokret smatra prevarom kako bi se ratifikovala demarkacija danas u Skupštini.\nKako je uoči sednice izjavila Aljbuljena Hadžiu iz Samoopredeljenja, član 124 Krivičnog zakonika predviđa da "bilo ko u svojstvu predsednika Republike potpisse priznavanje okupacije ili akt kapitulacije države kažnjava se zatvorom najmanje 15 godina ili doživotnom kaznom".\n„Vi znate da je ovaj sproazum potpisan avgusta 2015., ali u to vreme Hašim Tači je bio ministar spoljnih poslova i zamenik premijera. U to vreme nismo mogli da podnesemo krivičnu prijavu zato što Krivični zakonik kažnjava samo kada se sporazum potpiše u svojstvu predsednika. Prošlonedeljna izjava Tačija i predsednika Crne Gore ukazuje da je on svesno, iako je bio svestan da tim sporazumom poklanja teritoriju, da Kula, Čakoj i Bjeluha ostaju unutar teritorije Crne Gore, da je počinio teško krivično delo, izdao je zemlju“, kazala je Hadžiu.\nPoslanici ovog pokreta u Skupštinu su danas doneli i peticiju koju je potpisalo preko 200 hiljada građana, protiv demarkacije i formiranja Zajednice opština sa srpskom većinom.\nVanredna sednica za ratifikaciju sporazuma o demarkaciji zakazana je za 11 časova.\nSporazum su podržale vladajuće stranke, kao i opozicioni Demokratski savez Kosova, ali ne i pokret Samoopredeljenje. Glasovi Srpske liste još uvek su nepoznati. Za njegovu ratifikaciju potrebno je 80 od 120 glasova. Trenutni broj poslanika koji su se izjasnili da će podržati sporazum je ispod 80.


Moramo da razmišljamo i o odgovorima na balističke rakete - 25.10.2015, Sputnik Srbija\nMoramo da razmišljamo i o odgovorima na balističke rakete\nPremijer Aleksandar Vučić izjavio je danas da će Srbija imati uvek dovoljno oružja i oruđa da niko ne pomisli da može da izvrši agresiju na našu zemlju, podvukao... 25.10.2015, Sputnik Srbija\n14:45 25.10.2015 (Osveženo: 15:09 25.10.2015)\nPremijer Aleksandar Vučić izjavio je danas da će Srbija imati uvek dovoljno oružja i oruđa da niko ne pomisli da može da izvrši agresiju na našu zemlju, podvukao da Vlada Srbije na tom pitanju ozbiljno i dobro radi, i da će to biti jedna od tema razgovora u Moskvi.\n25 Oktobar 2015, 12:33\nVučić je na konferenciji za novinare, na kojoj je predstavio godinu i po dana rada svog kabineta, rekao da je posao vlade da štiti zemlju, da mora da odgovori izazovima u kojima se nalazimo.\nPratimo, objasnio je premijer, šta rade zemlje u okruženju „i ne smemo da dopustimo ni na koji način narušavanje odnosa snaga u regionu, što bi bilo moguće da stojimo i ne radimo ništa“.\nNa pitanje da li će nabavka naoružanja biti jedna od tema razgovora u Moskvi, on je rekao da vlada pre svega radi na unapređenju srpske ekonomije i želi da naše oružje i naše oruđe bude proizvedeno u Srbiji…\nVučić je dodao da, međutim, kada pravimo haubicu „Noru“ mora da se uzme „Kamazova šasija, jer ona može da nosi više od 35 tona, što je jedan od razloga i osnova da o tome razgovaramo sa Rusima, drugi je top 242 koji stavljamo na kupolu borbeno vozilo „Lazar“.\nPremijer je rekao da smo već naručili dva transportna helikoptera, ali da ćemo morati i počeli smo da razmišljamo i o borbenim helikopterima „jer su neki u okruženju dobili 16 ’Kiova‘ helikoptera“.\n„Moramo da razmišljamo i o odgovorima na balističke rakete, ne želeći sukob nigde i nikada i ni sa kim ali jednostavno moramo da budemo spremni i da znamo da Srbija ima tu vrstu odvraćajuće snage za svakoga ko bi pomislio da je Srbija lak plen“, rekao je Vučić.\nKako je rekao za jedan od dva helikoptera novac je obezbeđen bi trebalo da stigne pre kraja godine.\n22 Oktobar 2015, 12:29\nOn je ponovio da ćemo pokušati da najveći deo proizvodnje oruđa i oružja obezbedimo u Srbiji ali da ćemo se naravno baviti kupovinom nedostajućeg oružja i oruđa od različitih partnera, Rusa, Nemaca i mnogih drugih.\n„Podrazumeva se da Srbija neće da bude sa ne znam kakvim oruđem i oružjem, mi smo mala zemlja, brojčano mali narod, ali imaćemo uvek onoliko koliko je potrebno da niko ne pomisli da može da izvrši agresiju na Srbiju i vlada Srbije po tom pitanju vrlo temeljno radi i mislim vrlo dobro radi" rekao je Vučić.


Rusija: U Velikom evroazijskom partnerstvu ima mesta i za EU - Sputnjik Srbija\n05:00 10 Maj 2021\nRusija: U Velikom evroazijskom partnerstvu ima mesta i za EU\n07:55 07.04.2021 Preuzmite kraći link\nUčešće u Velikom evroazijskom partnerstvu otvoreno je za Evropsku uniju, ako u Briselu pokažu zainteresovanost za to, rekao je ministar spoljnih poslova Rusije Sergej Lavrov za pakistanski list „Njuz internešnal“.\n„Inicijativa predsednika Rusije Vladimira Putina za formiranje Velikog evroazijskog partnerstva promoviše ujedinjujući program. Učešće u partnerstvu otvoreno je za sve države kontinenta, uključujući članice Evroazijske ekonomske zajednice, Šangajske organizacije za saradnju, Asocijacije nacija jugoistočne Azije, a ako su zainteresovani, i Evropske unije“, rekao je Lavrov.\nKako je istakao, sistematska realizacija te inicijative ne samo da će učvrstiti pozitivnu međusobnu povezanost i povećati konkurentnost svih učesnika, već će postati i osnova za izgradnju prostora mira i stabilnosti na kontinentu.\nPrema rečima Lavrova, Rusija je zainteresovana za jačanje saradnje sa pakistanskim, indijskim i drugim partnerima u Evroaziji zbog postojanja zajedničkih interesa – osiguravanja bezbednosti i poboljšanja kvaliteta života naroda tih zemalja.\nRusija poziva EU da se pridruži Velikom evroazijskom partnerstvu\nSan o Velikoj Evroaziji u kojoj će Rusija imati ključnu ulogu\nEvroazija, partnerstvo, eu, Rusija


Ombudsman učestvuje u Međunarodnoj konferenciji Poverenika za informacije i Ombudsmana ICIC 2017 - Vesti - Avokati i Popullit\nOmbudsman, g. Hilmi Jashari učestvuje u Međunarodnoj konferenciji poverenika za informacije i Ombudsmana ( #ICIC2017) u Mančesteru, Velika Britanija.\nTokom konferencije, učesnici će imati priliku da slušaju prezentacije panelista iz različitih zemalja sveta: Kanade, Sjedinjenih Američkih Država, Nemačke, Indije, Velike Britanije, Australije, Španije, Meksika, Sijera Leone, Bugarske, Irske, Škotske itd.).\nUčesnici ove konferencije, zajedno sa Poverenicima za informacije i Ombudsmanima (uključujući Ombudsmana Evrope), su i predstavnici različitih profesionalnih profila, uključujući akademike, novinare, predstavnike civilnog društva, stručnjake za komunikaciju i informisanje, pravnike itd.\nKoorganizatori Konferencije su Kancelarija Poverenika za informaciju Velike Britanije i Kancelarija Poverenika za informacije Škotske. Radovi Konferencije odvijaće se 20. i 21. septembra 2017. godine.


Četvrtak, 26 Oktobar 2017 22:18\nGuslarsko društvo "Starina Novak" iz Pala promovisaće epsku pjesmu "Krvava Žepa" koju je opjevalo 11 guslara ovog društva sa ciljem da se ne zaboravi stradanje srpskih boraca na Žepi 1992. godine.\nPromocija CD-a održaće se u petak, 3. novembra 2017. godine u sali Kulturnog centra Pale sa početkom u 18:00 časova.\nIz Guslarskog društva pozivaju sve zainteresovane da posjete ovu promociju, koja je od veliko značaja za sve građane Pala i porodice stradalih vojnika na Žepi.\nPodsjećamo, 4. juna 1992. godine, uprkos dogovoru da će mirno propustiti vojnu kolonu koja je bila u humanoj misiji dostavljanja hrane i vode za 12 srpskih vojnika koji su obezbjeđivali relej na brdu Zlovrh, muslimanske snage su napale, ubile i masakrirale 45 srpskih boraca.\nOd tada do danas, svake godine, porodice poginulih boraca odlaze u mjesto Luke, na Žepi, i odaju počast stradalim vojnicima Vojske Republike Srpske i tako njeguju sjećanje na njih.\nEpska pjesma koju su snimili guslari iz "Starine Novaka" biće još jedna vrijedna uspomena na poginule vojnike i svjedočiće o jednom vremenu nepravedno stradale srpske vojske.\nViše iz kategorije: « Veliki koncert hora Filozofskog fakulteta u Bratuncu Dimitris Kotronakis otvorio 2. Međunarodni festival gitare »


Danas rasprava o budžetu, Vučić u skupštini popodne\nIzvor\tTanjug\tdecembar 05, 2016\nBEOGRAD - U Skupštini Srbije danas će početi načelna rasprava o budžetu za 2017. godine.\nPredlog budžeta obrazložiće ministar finansija Dušan Vujović, a predsednica Skupštine Maja Gojković najavila je da će se premijer Aleksandar Vučić popodne priključiti u parlamentu poslanicima i članovima svog kabineta.\nVučić će doći na sednicu posle susreta sa evropskim komesarom za susedsku politiku i pregovore o proširenju Johanesom Hanom.\n"Vučić želi da lično predstavi budžet i da vodi suštinski razgovor o tome šta je dobro u ekonomiji u Srbiji, kako je to za kratko vreme vlada Srbije uspela da dobije pohvale MMF-a, Fiskalnog saveta, sindikata i poslodavaca", rekla je Gojkovićeva.\nBudžet za 2017. je najavljen kao razvojni i štedljiv, a predviđen je najniži deficit ikada.\nPredlogom budžeta predviđeni su ukupni prihodi u iznosu od 1.092 milijarde dinara i ukupni rashodi od 1.161 milijardi dinara, sa dificitom od 1,7 odsto bruto domaćeg proizvoda (BDP).\nUkupni rashodi će biti veći za 69,1 milijardu dinara od prihoda, što predstavlja 1,7 odsto BDP.\nBudžet za iduću godinu planiran je na osnovu prognoze da će realni rast BDP-a i 2017. iznositi tri odsto, a inflacija 2,4 procenta.\nVlada je novim budžetom planirala veća sredstva za investicije.\nZa plate zaposlenih u javnom sektoru predviđen je iznos od 253,7 milijardi dinara, što je za 0,8 odsto više nego ove godine.\nPoslanici će pre rasprave o budžetu raspravljati o predlogu odluke o davanju saglasnosti na odluku o izmenama i dopunama finansijskog plana PIO fonda za 2016. godinu, kao i predlogu odluke o davanju saglasnosti na odluku o izmenama finansijskog plana RFZO za 2016. godinu.\nNa dnevnom redu je i predlog odluke o davanju saglasnosti na odluku o izmenama i dopunama finansijskog plana Fonda za socijalno osiguranje vojnih osiguranika za 2016. godinu, kao i davanje saglasnosti na finansijski plan NSZ za 2016. godinu.\nPoslanici će razmatrati i Predlog zakona o izmenama i dopunama zakona o budžetskom sistemu.\nPlanirano je uvećanje plata zaposlenima u Ministarstvu unutrašnjih poslova, BIA, Ministarstvu odbrane, ustanovama socijalne i zdravstvene zaštite, Upravi za izvršenje krivičnih sankcija, ustanovama kulture, kao i zaposlenima u pravosuđu (osim sudija i tužilaca) za 5,0 odsto.\nNa veće zarade mogu da računaju i zaposleni u ustanovama osnovnog i srednjeg obrazovanja i učeničkog standarda za 6,0 procenata, zaposleni u ustanovama visokog i višeg obrazovanja i studentskog standarda za 3,0 posto, a prevdijeno je povećanje plata u naučno-istraživačkoj delatnosti - istraživačima i pomoćnom osoblju za 5,0 procenata (osim istraživačima koji imaju radni odnos zasnovan na fakultetu).\nOd 1. januara i penzioneri će dobiti uvećane penzije za 1,5 procenata.\n« Skupština: Sutra rasprava o budžetu za 2017. godinu Danas počinju završne reči na suđenju Ratku Mladiću »


Pehar u Leskovcu – Lige Košarkaškog saveza Srbije\nLeskovac je u subotu 17. aprila bio domaćin „ol-star“ utakmice između košarkaša Zdravlja i odabrane selekcije Druge muške lige Srbije. Povod za revijalnu utakmicu je promocija ekipe Zdravlja u Košarkašku ligu Srbije i dodela pehara za osvojeno prvo mesto u Drugoj muškoj ligi Srbije za sezonu 2020/21. Leskovčani se u elitni rang srpske košarke vraćaju nakon 13 godina.\nU zvaničnom delu igračima i stručnom štabu Zdravlja dodeljene su zlatne medalje i pehar Košarkaškog saveza Srbije namenjen šampionu Druge lige. Medalje i pehar dodelili su gradonačelnik Leskovca Goran Cvetanović i potpredsednik KSS zadužen za takmičenja, Dušan Projović.\nPre početka meča u neformalnom delu programa dodeljeni su pehari najboljem igraču i najboljem treneru lige, po izboru trenera drugoligaških klubova koji je organizovao specijalizovani košarkaški „MVP portal“. Za najboljeg igrača izabran je Eldan Bjelak, krilni centar zdravlja, dok je najbolji trener Lazar Spasić, strateg šampiona iz Leskovca.\nSelekciju Druge lige sa klupe je predvodio Marko Boras, trener beogradskog Slodesa, ekipe koja se uz Zdravlje plasirala u viši rang. Revijalni meč je protekao u odličnoj organizaciji domaće ekipe, viđeno je dosta atraktivnih poteza, a u utakmici u kojoj rezultat nije bio u prvom planu na kraju je slavila odabrana selekcija Druge lige rezultatom 84:72.\nKonkurs za organizaciju finalnih turnira MK KSS 2020/2021


U narednih godinu dana 3 skupa sa privrednicima iz dijaspor\nBEOGRAD – Privredna komora Srbije (PKS) i Uprava za saradnju sa dijasporom i Srbima organizovaće tri velike međunarodne investicione konferencije u narednih godinu dana, saopštila je PKS.\nPredsednik PKS, Marko Čadež rekao je da će do kraja ove godine biti organizovan skup naših privrednika iz dijaspore u Švajcarskoj, a početkom 2022. u Austiji i Nemačkoj.\n„Privredna komora Srbije će obezbediti informacije preko svojih 16 regionalnih komora o konkretnim projektima na lokalu u koje je već sada moguće investirati, od sektora turizma, ulaganja u banjske centre i otvaranje etno sela do poljoprivrede i IT sektora. „Cilj je da se nakon više decenija pokušaja, najzad omogući našim građanima iz dijaspore da tačno znaju koji su projekti aktuelni i gde mogu da investiraju svoj novac i pokrenu biznis u Srbiji“, rekao je Čadež.\nKroz projekat „Poveži se Srbijo“, nakon Švajcarkse, Austije i Nemačke, investicione konferencije će se organizovati i u ostalim državama sveta u kojima živi naša dijaspora.\nČadež je rekao da PKS može da pomogne svim zainteresovanima iz dijaspore koji žele da uažu u kraj iz kojeg potiču, i da im se administrativni postupci u lokalnim sredinama pojednostave i ubrzaju.\nPredsednik PKS dodao je da bi za naše građane u dijaspori bilo značajno da se kroz projekat „Tačka povratka“ u diplomatsko-konzularnim odeljenjima Srbije širom sveta, otvore informativni centri koji će nuditi sve informacije o aktuelnim projektima.\nArno Gujon, direktor Uprave za saradnju sa dijasporom i Srbima u regionu, ističe da je cilj da se kroz saradnju sa PKS, sa višedecenijske priče o potencijalima dijaspore, pređe na konkretna dela i našim uspešnim ljudima ponude privredni projekti u kojima mogu da učestvuju.\nU planu je i formiranje novog Poslovnog saveta za dijasporu 2021-2024 PKS, koji će kroz konkretne aktivnosti raditi na tome da se jedan deo sredstava od doznaka preusmeri u pokretanje novih biznisa, i otvaranje radnih mesta u Srbiji.\nPlan je da se do kraja godine pusti u rad onlajn baza investicionih projekata koja je trenutno u izradi kroz projekat „Poveži se Srbijo“.


Traxdata DVD+R, Kapacitet 4,7 GB, Brzina 16x, 10 kom cake disk cena, cene Srbija, prodaja Beograd Novi Sad Niš\nTraxdata DVD+R, Kapacitet 4,7 GB, Brzina 16x, 10 kom cake disk cene\n- Traxdata DVD+R DVD+R CAKE 10, DVD+R, Kapacitet 4, 7 GB, Brzina 16x, 10 komada cake, Silver... specifikacija\nTraxdata DVD+R DVD+R CAKE 10, DVD+R, Kapacitet 4, 7 GB, Brzina 16x, 10 komada cake, Silver\nEPonuda nije internet prodavnica već Vam omogućava da brzo i lako nađete Traxdata DVD+R, Kapacitet 4,7 GB, Brzina 16x, 10 kom cake disk po najjeftinijoj ceni. Naš cilj je da kupci budu što bolje informisani o ponudi Traxdata disk DVD+R, Kapacitet 4,7 GB, Brzina 16x, 10 kom cake na tržištu Srbije. Vrlo lako nalazite željeni proizvod za kategoriju DVD/CD diskovi cene, ne morate da lutate od sajta do sajta za Traxdata DVD/CD diskovi, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Traxdata DVD+R, Kapacitet 4,7 GB, Brzina 16x, 10 kom cake disk sa PRODAVCEM. EPonuda ne može da garantuje potpunu tačnost specifikacije i slika za Traxdata DVD+R, Kapacitet 4,7 GB, Brzina 16x, 10 kom cake disk. Pre kupovine, podatke za Traxdata disk DVD+R, Kapacitet 4,7 GB, Brzina 16x, 10 kom cake proverite na sajtu PROIZVOĐAČA.


22/04/2021 9:52:13 PM\nNASLOVNA / HOT / EU još 2013. znala za lažiranja na eko-testovima vozila\nJedan od vodećih bivših zvaničnika Evropske unije zadužen za zaštitu životne sredine upozorio je još 2013. godine svoje kolege da automobilske kompanije manipulišu na evropskim testovima za merenje emisije štetnih gasova. to piše list Fajnenšel tajms (FT), pozivajući se na interni dokument Evropske komisije u koji je imao uvida. To znači da su evropski zvaničnici pre više od dve godine imali saznanja o ovom problemu, mnogo pre američkih vlasti koje su prošlog meseca otkrile da je nemački proizvođač automobila Volkswagen (VW) manipulisao sa vrednostima izduvnih gasova, navodi FT.\nUprkos upozorenju Janeza Potočnika, tadašnjeg evropskog komesara za zaštitu životne sredine, zvanični Brisel nije preduzeo brzu akciju za sprečavanje nedozvoljenih praksi, već je zadržao raniji plan koji je omogućio da “rupe” u propisima koji se odnose na emisiju štetnih gasova ostanu na snazi do 2017. godine, dodaje se u tekstu. Potočnik navodi u pismu, koje je u februaru 2013. godine uputio tadašnjem evropskom komesaru zaduženom za industrijsku politiku, Antoniju Tajaniju, da ministri iz nekoliko članica EU veruju da postoji “značajan jaz” u performansama automobila u realnom svetu i prilikom laboratorijskog testiranja.\nPrema dokumentu u koji je FT imao uvid, manipulacije proizvođača automobila na testovima merenja emisije štetnih gasova su bile opšte poznate i o tom pitanju se raspravljalo i na najvišem nivou EU. Kako prenosi list, Evropska komisija i zemlje članice EU su u pregovorima vođenim ovog meseca razmatrale mogućnost da automobilskim kompanijama odobre još dve godine kako bi u potpunosti ispunile zahteve na strožim testovima, koji će zaista primorati automobile da zadovolje evropska ograničenja o emisiji azotnih oksida.\nU okviru istrage o skandalu sa manipulacijama vrednostima izduvnih gasova, nemački Folksvagen je suspendovao oko 10 vodećih direktora. Ta kompanija je prošlog meseca priznala da je u svojim dizel motorima koristila nezakoniti deo softvera kako bi varala na testovima merenja emisije štetnih azotnih oksida.\nTagoviAutomobili DIZEL eu evropska unija propisi rupe u zakonu skandal TDI tužba Volkswagen zakoni\nPrethodno Toyota uzela skalp VW-u – Ponovo prvi na svetu po prodaji\nSledeće Volkswagen bi TDI afera mogla da košta 30 milijardi EUR-a?


Zaštita okoline–jedan od prioriteta rada Vlade Kantona\n17. Juna 2011. Arhiva Visoko.co.ba\nU sjedištu Zeničko-dobojskog kantona, u srijedu 15.06.2011. godine premijer Zeničko-dobojskog kantona Fikret Plevljak, zajedno sa Raifom Seferovićem, ministrom za prostorno uređenje, promet, komunikacije i zaštitu okoliša održao je radno-konsultativni sastanak sa Safetom Harbinjom, direktorom federalnog Fonda za zaštitu okoline. Razgovaralo se o problematici zagađenja zraka u više gradova Zeničko-dobojskog kantona, naročito Zenice, Maglaja, Kaknja i Visokog. Premijer Plevljak izrazio je opredjeljenje Vlade Zeničko-dobojskog kantona da učini maksimum na zaštiti okoline, te da u narednom periodu na najkvalitetniji i najpovoljniji način riješi pitanje velikih zagađivača. To znači da se privredi omogući da i dalje radi, ali da cijenu privrednom razvoju ne plaćaju građani kroz zagađenje zraka, tla i voda. Naročito treba spriječiti da to utiče na zdravlje žitelja onih općina u kojima rade i djeluju najveći zagađivači, rekao je premijer Plevljak.\nDirektor Fonda za zaštitu okoline Safet Harbinja složio se s ovim konstatacijama i upoznao sagovornike s aktivnostima i načinom rada Fonda za zaštitu okoline. Jedna od narednih aktivnosti kojoj će se posvetiti pažnja bit će, ustvari, provedba principa: „zagađivač plaća“. To je ujedno i najefikasniji način da se velike kompanije upozori na neophodnost uvođenja sistema zaštite okoliša u njihove pogone i organizaciju kompletnog proizvodnog procesa. Predstavnici Fonda za zaštitu okoliša prezentirali su programe koji se finansiraju iz sredstava ove institucije, te ponudili mogućnost da Zeničko-dobojski kanton realizira projekte koje bi finansirao ovaj Fond.\nPremijer Plevljak zahvalio je na informacijama i ponuđenoj saradnji te kazao kako će Zeničko-dobojski kanton zasigurno iskoristiti mogućnosti koje mu se pružaju u okviru federalnog Fonda za zaštitu okoliša i sredstava koja se plasiraju za projekte zaštite životne sredine.\nDva bivša visočka premijera Vahid Hećo i Vehid Šahinović kod Fikreta Plevljaka sadašnjeg premijera ZDK\nBivši imam iz Visokog otuđio 4, 1 milion KM?!


Čarobna knjiga - Online knjižara - Natprosečni\nAutor: Malkom Gledvel\nFormat 16,5 x 23.5 cm\nOpis: Natprosečni, Malkom Gledvel\nNatprosečni dokazuju da u pravoj priči o uspehu ne treba da posmatramo samo njene glavne aktere nego i okolnosti u kojima se razvijaju. U odgovoru na tu temu prepliću se i pojmovi generacije, porodice, kulture i društvene klase, mesto rođenja, pa čak i datum rođenja. Za milijardera iz Silicijumske doline bitno je koje je godine rođen, a da bi neko bio uspešan pilot, važno je gde je rođen. Proučavajući ovu logiku, Gledvel daje krajnje interesantan i inspirativan predlog za razotkrivanje ljudskih potencijala i njihovo maksimalno iskorišćenje. Nakon što pročitate Natprosečne, vaše poimanje uspeha dobiće sasvim novo obličje!\n„U beskrajnom svetu popularne nauke, Malkom Gledvel je gotovo jedinstven talenat...Natprosečne je zadovoljstvo čitati, a o Gledvelovim originalnim teorijama može se razmišljati danima... Natprosečni predstavljaju potpuno novu vrstu knjige u Gledvelovom opusu... Oni su gotovo manifest.“\nDejvid Leonard, New York Times Book Review\n„Eksplozivno zanimljivi, Natprosečni su možda (Gledvelovo) najbolje i najsvrsishodnije delo... briljantno pripovedanje i životne lekcije u jednom: Natprosečni su nauka, samousavršavanje i zabava – sve u jednoj knjizi.“\nGregori Kiršling, Entertainment Weekly


Odgovor "Kreativnog centra": Slikovnica je humoristički prikaz istorije | InfoNet Vojvodina\nU “Kreativnom centru”, izdavača slikovnice „Ne bi ti se svidelo da budeš astečka žrtva“, koja je uznemirila roditelje dece Predškolske ustanove “Boško Buha” u Ljukovu, kažu da je reč o humorističkom prikazu istorije. U pisanom odgovoru redakciji InfoNet-a, a koji potpisuje direktorka te izdavačke kuće Ljiljana Marinković navode da su “ugledni autori slikovnice na humoristički način” predstavili određeni istorijski period.\nSlikovnica, izdavač Kreativni centar\n„Ne bi ti se svidelo da budeš astečka žrtva“ jedna je od brojnih knjiga iz serijala koji na humoristički način govori o različitim periodima istorije. Serijal je zasnovan na pouzdanim istorijskim činjenicama i pisali su ga ugledni autori. Sve knjige u ovom serijalu imaju naučno-popularni karakter i njihova misija je da zainteresuju mlade čitaoce za kasnije proučavanje istorije, a astečka civilizacija svakako je jedna od značajnih tema za opštu kulturu. Knjiga je objavljena 2005. godine”, kaže direktorka “Kreativnog centra” Ljiljana Marinković.\n“Ne treba cenzurisati i praviti selekciju sadržaja”\nU odgovoru ona napominje da se podrazumeva da će starija osoba objasniti detetu, koje ne čita samostalno, istorijske činjenice, te podvlači da ne bi trebalo cenzurisati i praviti selekciju.\n“Ukoliko se knjiga čita s decom predškolskog uzrasta koju ova tematika zanima, a koja još ne čitaju samostalno, podrazumeva se da će odrasla osoba, vaspitač ili roditelj, potražiti odgovarajući način na koji će istorijske činjenice približiti i objasniti deci. Deca su po prirodi radoznala i s tom njihovom radoznalošću treba raditi, a ne cenzurisati je praveći selekciju između podobnih i nepodobnih sadržaja. To je zamka u koju odrasli često upadaju, ponekad i iz najboljih namera”, kaže direktorka “Kreativnog centra”.\n“Sva izdanja uvek biraju i uređuju stručni timovi urednika, uz konsultacije s pedagozima i psiholozima”.\nU “Kreativnom centru” navode da ta izdavačka kuća postoji već 30 godina, te da su objavili blizu 1500 naslova namenjenih deci svih uzrasta, kao i odraslima koji rade s njima.


Učenice "Belocrkvanske gimnazije i ekonomske škole" prve na okružnom takmičenju iz književnosti\nSvetlana Sarapa i Miljana Nišavić, učenice drugog razreda „Belocrkvanske gimnazije i ekonomske škole“ osvojile su na Književnoj olimpijadi na nivou okruga najviše što se može – prva dva mesta u konkurenciji učenika drugih razreda srednjih škola. Ambiciozno se pripremaju za visok plasman na državnom nivou.\nLjubav prema književnost se u “Belocrkvanskpj gimnaziji i ekonomskoj školi” neguje dugi niz decenija. Kvalitetne analize književnih dela zahtevali su svi profesori i to daje rezultat, ne samo na takmičenjima, već i u opredeljivanju mladih da čitaju i šire od obavezne lektire čak i danas, kada knjige u mnogim sredinama gube bitku sa savremenim tehnologijama.\nSvetlana Sarapa je pre dve nedelje osvojila 1.mesto na okružnom takmičenju iz biologije. Zahvaljujući odličnom prošlogodišnjem plasmanu, na Književnoj olimpijadi je imala direktan prolaz na okružni nivo i osvojila 1. mesto.\n- Za nekoliko bodova sam bolja ove godine, nadam se da ću na republičkom ostvariti bolji rezultat od prošlogodišnjeg trećeg mesta. Ove godine mi se neće poklopiti takmičenja, pa ću moći da se više posvetim svakom. Do cilja nikada nije lako stići, ali sam uporna i istrajna i imam jasne ciljeve, rekla je Svetlana Sarapa.\nSvetlana je i nosilac braon pojasa u karate. Na Kupu Vojvodine pre nekoliko dana bila je osma i plasirala se za učešće na Kupu Srbije.\nMiljana Nišavić želi da studira dva jezika Srpski i Engleski, tome se maksimalno posvećuje i sa nestrpljenjem čeka da stekne uslov za takmičenje u znanju Engleskog jezika, što će se dogoditi tek u četvrtom razredu.\n- Tog momenta kada sam predala rad znala sam kakav ću rezultat imati. Osvojila sam 18 od mogućih 20 bodova. Svetlana i ja smo se zajedno pripremale i ponosne smo na rezultat koji smo postigle, a sada samo razmišljam o republičkom takmičenju i što boljem plasmanu, jer želim da upišem književnost. Mislim da je ovo najbolja škola ukoliko neko želi da studira. Mi u osnovnoj školi već mislimo da znamo šta želimo, a u stvari se to iskristališe tek u gimnaziji sa kojom su sva vrata kasnije otvorena, tvrdi Miljana Nišavić.\nProfesorka Marina Gava kaže da nije morala previše da radi sa Svetlanom i Miljanom jer su same donele odluku da se takmiče i osim blagog usmeravanja, drugog posla sa njima nije bilo.


Specijalno tužilaštvo Kosova započelo istragu o navodima u medijima o ministru Nenadu Rikalo\nBeta 14. septembra 2017. 21:00\nSpecijalno tužilaštvo Kosova započelo je istragu o navodima u medijima da je ministar poljoprivrede u Vladi Kosova Nenad Rikalo tokom rata na Kosovu zlostavljao i mučio Albance u naselju Dardanija.\nDržavno tužilaštvo Kosova potvrdilo je prištinskim medijima da nije imalo informacije o mogućem delovanju Rikala do izjava u medijima.\nPrethodno je premijer Kosova Ramuš Haradinaj izjavio da je „sa uznemirenjem“ primio informaciju da je ministar poljoprivrede Nenad Rikalo zlostavljao i mučio Albance u naselju Dardanija, ali da nadležne institucije nemaju zvanične informacije o tome.\nU saopštenju iz kabineta premijera navedeno je da Državno tužilaštvo, Kosovska obaveštajna agencija i Policija Kosova nemaju nikakve informacije da je Rikalo učestvovao u zlostavljanju Albanaca tokom rata na Kosovu.\n„Odmah (posle informacija) putem zvaničnih kanala i pismeno sam zatražio informacije od Državnog tužilaštva, Kosovske obaveštajne agencije i Policije Kosova u vezi sa navodima gradjana. Iz odgovora državnih institucija nema nijedne činjenice da je on (Rikalo) bio uključen u takva dela“, rekao je Haradinaj.\nHaradinaj je rekao da će u svakom, a ne samo ovom slučaju, kao premijer delovati u skladu sa zakonom i odgovornostima koje ima.\nPrištinski Fond za humanitarno pravo saopštio je medijima da nema prijave, niti optužbe o ministru Rikalu.\nPrištinska televizija Kohavision (KTV) sinoć je u glavnom TV Dnevniku prenela optužbe gradjana iz naselja Dardanija u Prištini da ih je aktuelni ministar poljoprivrede, šumarstva i ruralnog razvoja Nenad Rikalo, koji je ministar iz redova Srpske liste, tokom rata „mučio, zlostavljao i da se uvek pojavljivao u vojnoj uniformi i naoružan“.\nPre izbora za ministra Nenad Rikalo je bio član Centralne izborne komisije ispred srpske zajednice na Kosovu.\nKako javlja KTV, Rikalo nije odgovarao na pozive da komentariše optužbe.


Granični prelaz između Kosova i Srbije, Merdare\nSrbija i Kosovo su prošle nedelje postigle “džentlmenski sporazum” o privremenoj suspenziji poseta zvaničnika, potvrdio je za Radio Slobodna Evropa (RSE), Peter Stano, portaprol Evropske unije (EU) nadležan za spoljnu politiku i bezbednost.\n„Ne komentarišemo diplomatske/džentlmenske dogovore ili saglasnost koje EU postiže sa partnerima ili koje postoje među njima. Ali u ovom konkretnom slučaju mogu da potvrdim - ne ulazeći u detalje - da smo postigli razumevanje između Kosova i Srbije u vezi sa međusobnim posetama“, rekao je Stano.\nPrema nezvaničnim izvorima u Briselu, ovaj sporazum je postignut prošlog petka (20. novembra), i imao je za cilj spuštanje tenzija, nastalih zbog otkrivanja novih lokacija masovnih grobnica.\nMeđutim, evropski zvaničnici ocenjuju da je ministarka inostranih poslova Kosova Meliza Haradinaj prekršila dogovor, izjavivši dan nakon postizanja sporazuma da je ona zabranila ulazak predsedniku Srbije Aleksandru Vučiću na Kosovo.\nMinistarstvo spoljnih poslova odbilo Vučićev zahtev da poseti Kosovo\n“Kosovska ministarka (Meliza Haradinaj) je prekršila poverljivost ovog sporazuma u roku od nekoliko sati, i to je razlog zašto je EU izašla u javnost, i potvrdila postojanje dogovora oko kojeg nije trebalo da se govori u javnosti”, rekao je za RSE jedan EU zvaničnik pod uslovima anonimnosti.\nSaznaje se da je dogovor postignut posredstvom specijalnog predstavnika za dijalog Miroslava Lajčaka i predviđao je da se strane uzdrže od zahteva za posete bilo Srbiji ili Kosovu.\nKako nam je objašnjeno u sedištu EU, inicijativa za ovaj sporazum je pokrenuta usled “iznenadnog naleta zahteva” koji su podneti za posete Kosovu odnosno Srbiji a koji su se desili u trenutku kada je počelo otkopavanje na lokaciji gde se sumnja da postoji masovna grobnica kosovskih Albanaca ubijenih u toku rata.\nLogika ove evropske inicijative, kako je objašnjeno za RSE u Briselu, jeste da bi ovakve posete izazvale tenzije i emocije.\nPrema našim izvorima, radilo se o tri zahteva iz Srbije za posetu Kosovu, uključujući i srpskog predsednika Aleksandra Vučića, i jedan zahtev iz Kosova za posetu Srbiji.\nNaši izvori su potvrdili da se i srpska strana složila da “u tišini” povuče zahtev za posetu a da se zauzvrat EU ne oglašava ovo ovoga.\nFinansijska potraživanja i imovina na novoj rundi pregovora Beograda i Prištine u Briselu\nInače, portaprol EU Peter Stano je poručio da se od svih strana očekuje da se poštuju i primenjuju svi sporazumi postignuti u okviru dijaloga, uključujući slobodu kretanja i službene posete.\n“Strane su se složile oko jasnih modaliteta za rukovanje i obavljanje službenih poseta i ovaj sporazum ne bi trebalo politizovati”, poručio je Stano dodajući da se sva neslaganja trebaju i rešiti u okviru dijaloga.\nStano je odbio da komentariše izjave šefice kosovske diplomatije ocenivši da EU ne komentariše izjave pojedinih političara ili zvaničnika u regionu, ali upozorava da je EU oduvek pozivala sve političke aktere u Srbiji, na Kosovu i ostatku regiona da se uključe u akcije i deklaracije koje stvaraju i promovišu atmosferu pogodnu za pomirenje, regionalnu stabilnost i saradnju, a ne da deluju suprotno.


Tužilaštvo donijelo naredbu o provođenju istrage i saslušalo više desetina osoba zbog nabavke respiratora - Detektor\nTužilaštvo donijelo naredbu o provođenju istrage i saslušalo više desetina osoba zbog nabavke respiratora\n19. Maja 2020.15:25\nDržavno tužilaštvo je saopćilo kako je donesena naredba o provođenju istrage, te je ispitano više desetina osoba u predmetu “Respiratori”.\nIz Tužilaštva su saopćili kako i u ovom trenutku policijski djelatnici Državne agencije za istrage i zaštitu (SIPA) vrše određene aktivnosti na prikupljanju materijala koji je potreban za dokumentiranje svih radnji i aktivnosti koje su bitne za ovaj predmet.\nTakođer, u saopćenju Tužilaštva stoji da imaju razumijevanja za veliki interes javnosti zbog čega će biti pravovremeno obaviještena, vodeći računa da se ne ugrozi rad na istrazi u toku.\n“Moramo istaći da su netačni pojedini navodi koji su se u protekla dva dana pojavili u medijima, i to da nije donesena naredba o provođenju istrage, da se traži vještačenje Viber komunikacije u Austriji, kao i drugi neprovjereni navodi koji mogu nanijeti štetu radu na predmetu”, naglašavaju iz Tužilaštva.\nTužilaštvo BiH je nedavno preuzelo ovaj predmet od sarajevskog Kantonalnog tužilaštva, te saopćilo kako je zaprimilo stručno vještačenje ovih respiratora, i kako je utvrđeno da nije preporučeno njihovo korištenje u jedinicama intenzivne njege.\nBIRN BiH je pisao i da je Dom naroda Parlamenta Federacije formirao privremeni odbor koji će utvrditi činjenice o nabavci 100 respiratora iz Kine, što je podijelilo mišljenja stručnjaka o tome koliko bi rad tog odbora uticao na istragu u predmetu “Respiratori”.


Izvor: Sportske.net, 21.Mar.2019, 01:05\nNakon remija u Volfsburgu Jović je u izjavi za "Dojče Vele" rekao >> Pročitaj celu vest na sajtu Sportske.net << da je ekipu poremetio ulazak Marka Rojsa, ali da je remi dobar podstrek pred gostovanje Portugalu.\nSportske.net: Srbija vodi - Joviću dosta 12 minuta! (video)\nSportske.net: Navijači evropskih giganata ujedinjeni: "Dovedite Jovića!" (TVITOVI)\nSportske.net: Jalova inicijativa "Pancera", Jović pokazao ko je gazda u Nemačkoj! (TVITOVI) (video)\nMondo: MONDO u Volfzburgu: "Bleki" tešio Ljajića


KOMS: Odvojeno od roditelja živi 17 odsto mladih, svega šest odsto u svom stanu\nVan roditeljskog doma živi tek 17 procenata mladih, a u tu statistiku spadaju i studenti koji trenutno žive u studentskim domovima i iznajmljenim stanovima, dok je njihova finansijska samostalnost upitna, rekao je predstavnik Krovne organizacije mladih (KOMS) Marko Stanković na forumu „Kako mladi da se osamostale“.\nOn je istakao da tek 6 do 7 procenata mladih ima svoju stambenu jedinicu.\nKao osnovne probleme na koje nailaze mladi na putu ka samostalnom životu, učesnici foruma su naveli nedovoljnu informisanost, nepoverenje prema državnim rešenjima, nedostatak sistemske finansijske i mentalne podrške društva, ali i nerazumevanje sopstvenih prava na tržištu rada.\n„U uslovima pandemije, kod mladih možemo primetiti fazu poricanja i uverenost da će se stvari nakon nje vratiti na staro“, istakla je predstavnica Centra za omladinski rad Dajna Marinković.\nOna je naglasila da je potrebna sistemska podrška države i organizacija civilnog društva, kako bi se mladi bolje prilagodili izmenjenim okolnostima koji im ne idu u korist.\nPovodom najave nove Strategije zapošljavanja, predstavnik mladih Saveza samostalnih sindikata Marko Perić izjavio je da je jedan od motiva donošenja tih zakonskih regulativa uprošćavanje procesa zapošljavanja stranih radnika u Srbiji, a ne mladih.\nForum je održan u organizaciji medijske kuće Nova ekonomija i Biznis info grupe u saradnji sa Fondacijom Fridrih Ebert.


NBS: Srbiji potvrđen kreditni rejting - Ekonomija - Dnevni list Danas\nPočetna » Ekonomija » NBS: Srbiji potvrđen kreditni rejting\n1Piše: FoNet 10. novembra 2018. 13.31\nOdluka agencije Fič rejtings o potvrđivanju stabilnih izgleda za povećanje kreditnog rejtinga Srbije doneta je na osnovu ocene da će ekonomska politika i u narednom periodu doprinositi daljem jačanju makroekonomskih pokazatelja, unapređenju poslovnog ambijenta i smanjenju javnog duga, navodi se u saopštenju NBS.\nAgencija konstatuje da je „inflacija niska i stabilna, pri čemu se očekuje njeno kretanje u granicama cilja i u narednom periodu i približavanje nivou od tri u 2019. godini“, navodi NBS.\nOsim očuvanja stabilnosti cena u Srbiji, NBS ukazuje da agencija Fič rejtings ističe „sve bolje pokazatelje bankarskog sektora, povećanje kvaliteta aktive banaka, povećanu adekvatnost kapitala i postignute rezultate na smanjenju problematičnih kredita, koji su na najnižem nivou od kada se taj pokazatelj prati“.\nU svojoj odluci Fič rejtings navodi da je međugodišnji rast bruto domaćeg proizvoda u prvoj polovini godine „bio snažniji od očekivanog i da je iznosio 4,9 odsto, vođen investicijama i rastom potrošnje“.\n„Ovakva kretanja opredelila su Fič rejting da poveća projekciju privrednog rasta za ovu godinu sa 3,5 odsto na 4,3 procenta“, navodi NBS.\nProcenjuje se da će i ove godine, i uz visok rast državnih investicija, biti ostvaren suficit u budžetu, a ističe se i plan Vlade Srbije da prioriteti u budžetu za narednu godinu budu kapitalne investicije, smanjenje poreskog opterećenja na rad i mere za podizanje životnog standarda, prenela je NBS ocene agencije Fič rejtings.\nTa agencija, kako navodi NBS, ocenjuje da će se smanjenje učešća javnog suga Srbije u bruto domaćem proizvodu nastaviti i ove godine, uz smanjenje „spoljne neravnoteže u narednoj godini“.\nOcenjuje se i da će „neto priliv po osnovu stranih direktnih investicija i dalje u potpunosti pokrivati tekući deficit“.\nUzimajući u obzir postignute rezultate i očekivanja za naredni period, agencija Fič rejtings ocenjuje kako „postoje stabilni izgledi za dalje povećanje kreditnog rejtinga Srbije“, navodi NBS.\nMeđu parametrima koji mogu uticati na odluku o povećanju kreditnog rejtinga, agencija „pre svega ističe poboljšanje izgleda za dodatno ubrzanje privrednog rasta, očuvanje povoljne strukture rasta u srednjem roku, smanjenje spoljne neravnoteže i dalje smanjenje javnog duga“, naglašava u saopštenju NBS.\nkredit, NBS, rejtingBeograd\n10. novembra 2018. u 15.37\nNbs je podizvodjač radova Rotsildovina i Sorošu a Fič mu tu dođje kao Faktor plus i Cesid Vučiću.


Šestomesečni Boško iz Novog Sada u borbi za život - Novi Sad\nŠestomesečni Boško iz Novog Sada u borbi za život\n13:06:00 19.06.2021, Komentara: 0\nNovi Sad – Šestomesečni Novosađanin Boško Gugleta boluje od spinalne mišićne atrofije, neuromišićnoj bolesti, teškoj i progresivnoj, koja može da ima i smrtni ishod. Njegovo lečenje je dogovoreno, a počeće onog trenutka kada se prikupi potrebnih 2,5 miliona evra.\nBolest koju Boško ima manifestuje se progresivnom atrofijom mišića i gubitkom životnih funkcija, kao što su hodanje, varenje, gutanje i disanje. Prvi korak u njegovom lečenju predstavlja lek Spinraza, koji je dostupan u Srbiji. Prva doza ovog leka trebalo bi da uspori progres ove opake bolesti.\n- Lečenje koje se pokazalo kao izrazito uspešno i koje je glavni cilj jeste genska terapija Zolgensma. Međutim, ova savremena terapija, odobrena 2019. godine, trenutno je najskuplja na svetu i nedostižna je običnom čoveku - navodi se na sajtu Fondacije „Budi Human“.


DISTRIBUTIVNI CENTAR KOMPANIJE ERG | Konstruktor\nHome > Projekti > DISTRIBUTIVNI CENTAR KOMPANIJE ERG\nKompanija ERG, generalni zastupnik poznatog brenda uređaja za domaćinstvo Vox Elektronics za Srbiju i kompanija Konstruktor su zaključili ugovor o projektovanju i izgradnji skladišnog objekta i pripadajućih kancelarija (na prvom spratu objekta) na lokaciji u Šimanovcima. Bruto površina objekta je 2840 m2, a pripadajućih kancelarija na galeriji je oko 300 m2. Ugovorom je regulisano i formiranje saobraćajnice (sa tri strane) objekta bruto površine oko 2350 m2.\nPod skladišta je izdignut (1,2m) u odnosu na kotu okolnog terena. Na zapadnoj strani, na pet pozicija projektovane su pretovarno - utovarne rampe preko kojih će se vršiti istovar/utovar velikih kamiona / šlepera. Površine oko objekta će se uraditi behatonom. Skladišni deo je projektovan kao jedinstveni prostor unutar koga će se smestiti regali za skladištenje robe. Projektom je omogućen odvojen pristup za posetioce i za zaposlene preko prilaznog stepeništa. U okviru objekta predviđena je svlačionica i toaleti za zaposlene, punionica za viljuškar sa gel baterijama.\nGlavna noseća konstrukcija objekta je projektovana kao čelična konstrukcija, fundirana na armirano - betonskim temeljima. Krov je projektovan kao dvovodan, u sistemu slaganog krova. Krovno odvođenje atmosferske vode je predviđeno pod pritiskom (sistem Pluvia). Podna ploča skladišta je projektovana od betona armiranog mikrovlaknima, dok je fasada u sistemu vertikalnih fasadnih termoizolacionih sendvič panela, debljine d=12cm, sa poliuretanskom ispunom. Na fasadi orijentisanoj ka pristupnoj ulici predviđene su staklene površine, preko kojih se ostvaruje prirodno osvetljenje skladišnog prostora. Ograda parcele je izvedena od žičanih panela visine do 2 m. Projektom je predviđeno opremanje objekta instalacijama vodovoda i kanalizacije, elektro instalacijama, mašinskim instalacijama, i instalacijama dojave požara, po sistemu “ključ u ruke”..


Vesić u Sopotu – Studio B\nVesić u Sopotu\nVesić u Sopotu Studio B\nObjavljeno: 03.10.2021. 21:13 Izmenjeno: 03.10.2021. 21:13\nZamenik gradonačelnika Goran Vesic u okviru akcije „Beograd pobeđuje“, u svojoj pokretnoj kancelariji posetio je opštinu Sopot, gde je razgovarao sa meštanima o planovima ulaganja, ali i problemima koje građani imaju kako bi se rešili\nIzgradnja puteva, kanalizacije, rekonstrukcija ambulante i skole i izgradnja vodovoda na Tresnji – neke su od tema koje je na inicijativu gradjana pokrenuo Vesic sa svojim saradnicima.\nSopot je opstina u koju je poslednjih godina dosta ulozeno i reseno je mnogo infrastrukturnih problema, kaze Vesic. On precizira da je uradjeno preko 100 kilometara ulica, cime se malo opstina u Beogradu moze pohvaliti, te je sada ostalo da se zavrse manje ulice i sokaci. Najvažnija vest za građane Sopota, istice Vesic, je izgradnja kanalizacije u okviru projekta „Čista Srbija”.\nVesic navodi da je u planu da Grad finansira i izgradnju dva nova bunara u slivu reke Turija, jedan je na ZZutom brdu od 1000, a drugi Tresije od 500 metara kubnih, sto ce omoguciti bolje vodosnabdevanje za sve korisnike.\nVesic je razgovarao s mestanima Sopota o izgradnji BG voza. On podseca da je Sopot na dva mesta povezan sa Mladenovcem BG vozom i da stanovnici imaju trenutno tri polaska dnevno za Beograd.\nZamenik gradonacelnika kaze da je sa gradjanima razgovarao i o izgradnji novog vrtica, obnovi skole i izgradnji fiskulturne sale u Maloj Ivanci. Zakljucuje da su ciljevi Pokretne kancelarije da se u dogovoru s gradjanima postepeno resavaju svi goruci problemi u lokalnim samoupravama.


Neka vam prostor bude stalno organizovan uz stalak za cipele gde će vaša obuća biti pregledna i uredna. Praktično rešenje omogućava vam da rasporedite 8 pari obuće na jednom mestu i na taj način dobijete na funkcionalnosti prostora. Vaše cipele biće na dohvat ruke u svakom trenutku, a elegantan stalak može biti vaš po ceni od samo 799 dinara klikom na sajt gruppi.rs.\nM26 pametni sat po ceni od 1.599 dinara. Sa ekranom osetljivim na dodir i sigurnosnom funkcijom upozorenja na gubitak ili krađu telefona, samo na gruppi.rs.\nMacun med za potenciju je prirodan proizvod koji pozitivno utiče na produženje odnosa, prostatu, urinarni takt i povećava energiju. Dolazi u teglici uz koju dobijate i šest kesica, koje se uzimaju najmanje 45 minuta pre odnosa, i imaju dejstvo čak 24 časa! Nabavite ovu ponudu po specijalnoj ceni od 1.490 dinara samo na gruppi.rs.\nDečija noćna lampa\nObradujte vaše mališane dečijom noćnom lampom u obliku lame. Lampa namenjena najmlađima daje specifično noćno svetlo uz koje će se lako uspavati, ali i zabaviti zbog svog jedinstvenog izgleda. Nabavite je po ceni od samo 399 dinara kupovinom na gruppi.rs.


Čarls Simić | Arhipelag - Part 2\nKnjiga eseja Čarlsa Simića u izdanju Arhipelaga: Tamo gde počinje zabava\nBeograd, 23. marta 2017. – Nova knjiga eseja i sećanja Čarlsa Simića Tamo gde počinje zabava, objavljena nedavno u izdanju Arhipelaga u prevodu Vesne Roganović, predstavlja reprezentativni izbor najznačajnijih eseja ovog velikog svetskog pesnika i esejiste. Istovremeno, ova knjiga pokazuje i veliki stvaralački luk i raspon Simićeve poetičke i životne avanture, pa je utoliko razumljiviji prilično širok opseg tema kojima se bavi u ovim esejima: od poetike do eseja o velikim srpskim...\nBeograd, 23. marta 2017. – Čarls Simić je ovogodišnji dobitnik Zlatnog venca Struških večeri poezije, saopštili su organizatori jednog od najvećih evropskih pesničkih festivala. Čarls Simić je Nagradu Zlatni venac Struških večeri poezije dobio za ukupan pesnički opus. Simiću će nagrada biti uručena u drugoj polovini avgusta u Ohridu, tokom trajanja ovogodišnjeg festivala Struških večeri poezije. Čarls Simić (Beograd, 1938), američki pesnik i esejista srpskog porekla,...\nPričali si mi ljudi koje sam sretao na ovom mom putovanju, nešto je negde pošlo naopako sa američkim snom.\tviše informacija »\nBeograd sa svojih nekoliko treperavih neonki i svetlećih reklama već je bio blaženstvo, što se mene tiče. Tajms skver subotom uveče, pak, bio je pravi raj.\tviše informacija »\nIzabrane i nove pesme Čarlsa Simića. Velika retrospektiva poezije jednog od vodećih savremenih svetskih pesnika, od ranih stihova do pesama u rukopisu. Najcelovitije izdanje Simićeve poezije na srpskom jeziku, knjiga koja obuhvata raspon od pesnikovih ranih stihova do pesama koje su prevedene iz rukopisa. Čitanje Simićevih stihova ukazuje na neutaživu odisejsku potrebu da se zaviri u svaki kutak sopstvenog sveta, da se rasvetle skriveni i senoviti prostori, da se u običnom prozre...


Uz velike mjere obezbjeđenja: Darko Elez izručen BiH - BIGportal.ba\nUz velike mjere obezbjeđenja: Darko Elez izručen BiH\n3 Marta, 2021 3 Marta, 2021 02812\nDarko Elez izručen je BiH iz Srbije gdje je uhapšen u decembru prošle godine.\nUz velike mjere obezbjeđenja i veliki broj policajaca koji su raspoređeni na Aerodromu Sarajevo i duž međuentitetske linije Elez je oko 18.30 časova helikopterom dopremljen na Aerodrom Sarajevo.\nNa Aerodrom su sletjela dva helikoptera MUP-a Srbije, odakle bi Elez trebalo da bude prevezen u Tužilaštvo BiH.\nDuško Tomić, Elezov advokat, rekao je Srni da će njegov klijent po izručenju biti saslušan u Tužilaštvu u prisustvu svog branioca.\nOn je naveo da bi sutra u popodnevnim časovima Elez trebalo da se izjasni o krivici.\nSud BiH je na svojoj stranici objavio da je ročište Darku Elezu u 9.00 časova u predmetu za organizovani kriminal.\nNa pitanje koja će biti Elezova prva stanica nakon isporuke BiH, Tadićeva je rekla da za sada ne može o tome govoriti. “Vidjećemo, da unaprijed ne govorim”, rekla je ona.\nBiH tražila je izručenje Eleza radi vođenja krivičnog postupka i suđenja pred ovdašnjim sudom zbog krivičnog djela organizovanog kriminala.\nElez je bio u ekstradicionom pritvoru od hapšenja u decembru u Beogradu, gdje živi i radi duži niz godina, nakon što je u Srbiji izdržao kaznu od devet godina zatvora, na koju je bio osuđen kao organizator kriminalne grupe koja je 2009. na teritoriji Srbije i BiH trgovala drogom, vršila iznude i činila druga krivična djela.\nApelacioni sud u Beogradu je polovinom februara pravosnažno odlučio da su ispunjeni uslovi za izručenje Eleza BiH, koja ga traži zbog niza krivičnih djela organizovanog kriminala iz januara, kojim je utvrđeno da su ispunjeni uslovi za njegovo izručenje zbog niza teških krivičnih djela organizovanog kriminala izvršenih 2015, 2017, 2018. i 2019. godine.\nTa istraga se odnosi na teška krivična djela počinjena na području Istočnog Sarajeva i BiH, među kojima su ubistva počinjena metodama mafijaških likvidacija 2018. i 2019. godine, zatim planiranja i pokušaja ubistava na području Istočnog Sarajeva i Bijeljine, te iznuda, zastrašivanja i drugih krivičnih djela na štetu oštećenih lica sa područja Istočnog Sarajeva i BiH.\nDodge Charger s 9,3 litarskim V8 motorom za 300.000 dolara\nSrbija: Opet preko 4.000 slučajeva, preminulo 16 osoba\nĐoković otkrio čime ga je Siner impresionirao\nGrk sudiji: Idi sudi na fjučersima, ti si sramota za tenis!\nPrekidi u snabdijevanju potrošača električnom energijom zbog izvođenja planiranih radova na elektroenergetskim objektima


Poljska ostaje pri sistemu produžene odgovornosti proizvođača - Bizlife.rs\n10:34 Varšava, 13/04/2018\nPoljsko ministarstvo za zaštitu životne sredine razmatralo je troškove uspostavljanja sistema multimaterijalnog depozita za ambalažni otpad, kao jedan od elemenata uključivanja paketa EU za otpad u poljsko pravo. Najnoviji izveštaj koji je uradila kompanija Deloitte utvrdio je da samo 10 zemalja u EU ima slične sisteme. Ovaj sistem, koji se pokazao kao skuplja opcija od unapređivanja postojećeg sistema, koštao bi građane Poljske oko 24 milijarde zlota (5,8 milijardi EUR) i podrazumevao bi postavljanje mreže od 118,000 automatizovanih tačaka za prikupljanje ambalaže širom zemlje, gde bi gradjani mogli da vrate iskorišćenu ambalažu i za to dobiju odgovarajuću propisanu nadoknadu.\nMeđutim, zamenik ministra za životnu sredinu, Słavomir Mazurek je nedavno ukazao na to da trenutni sistem prikupljanja ambalažnog otpada i reciklaže u Poljskoj koji prikuplja i sortira otpad u centralizovanim punktovima, košta samo 70 miliona zlota godišnje (17,5 miliona EUR). „Šema depozita može biti efikasan način za dobijanje sekundarnih sirovina, ali prilikom razmatranja alternativa, moramo imati u vidu troškove rada takvog sistema“, rekao je Mazurek.\nJedan od razloga Mazurekovog opreza u vezi sa depozitnim sistemom je činjenica da Poljska postiže veoma dobre rezultate pod postojećom EPR šemom: u 2016. godini reciklirano je 73,1% odsto svog papira (u poređenju sa zahtevima EU od 60%), 47,4% plastike (zahtev EU je 22,5%) i 53,3% aluminijuma (cilj EU je 50%).\nSistem produžene odgovornosti proizvođača u Srbiji je uspostavljen 2010. Godine i za proteklih 8 godina su ciljevi ispunjeni u skladu sa Uredbom. Jedan od operatera sistema, kojih ima ukupno šest, Sekopak je do sada je u ovaj sistem investirao 405 miliona dinara, odnosno 3,3 miliona evra. U periodu od 2010 – 2017. operateri sistema su zajedno sa svojim partnerima sakupili i poslali na reciklažu 800 hiljada tona ambalažnog otpada.\nCilj za 2017 je ispunjen sa 50% , što je minimalni cilj za ulaza u EU, te će Srbija do momenta sticanja punopravnog članstva ostvarivati još bolje rezultate. Interesantno je da su zemlje u okruženju kao sto su Bugarska i Rumunija imale tranzicioni period prilagođavanja Direktivi od osam godina do deset godina od trenutka kad su pristupile EU, što sa Srbijom neće biti slučaj.


Protesti nastavljeni, sutra ispred Predsedništva - 09.04.2017, Sputnik Srbija\nProtesti, sedmi dan zaredom, „vratili su se“ pred zdanje Skupštine Srbije, gde su učesnici počeli da se okupljaju nešto pre 18 sati, a sutra bi mogli da se nađu... 09.04.2017, Sputnik Srbija\npolitika, vesti, srbija, beograd, sergej trifunović, rts, rik, rem, predsednički izbori u srbiji\n© Tanjug / Jaroslav PapStudentski protest u Novom Sadu.\nDva mladića, naime, drže veliki transparent na kojem se učesnici protesta mogu obavestiti da je za sutra navodno prijavljen skup ispred zdanja na Andrićevom vencu za 12 časova, kako bi predsedniku Srbije predali zahtev da poništi predsedničke izbore zbog, kako se navodi — kršenja Ustava.\n8 April 2017, 12:53\nZahtevi su, takođe, umesto na društvenim mrežama, prvi put formulisani i dostavljeni redakcijama u vidu saopštenja „Protesta protiv diktature“, u kojem preciziraju da se ograđuju od uticaja političkih stranaka, da je protest spontano nastao i da je građanski, iako najmasovnije učestvuju studenti i mladi.\nPobrojani su zahtevi, koji su i do sada isticani: smena članova saveta REM-a i članova RIK-a, zbog nepoštovanja odluka Ustavnog suda, kao i čelnika RTS-a, razrešenje predsednice Narodne skupštine Maje Gojković, revizija — sređivanje biračkog spiska, pojednostavljenje procedure glasanja u dijaspori i poništavanje doktorata Nebojše Stefanovića i Siniše Malog.\nNaš cilj je da se uspostave fer pravila igre u okviru kojih će se svaka legitimna politička opcija takmičiti i verodostojno prikazivati, a ne medijski i javno ignorisati.\nMedije pozivaju da u celosti objave saopštenje, RTS da ga pročita u Dnevniku 2, a Vladu Srbije — da se izjasni i postupi u skladu sa navedenim zahtevima.\nIspred Skupštine, skup protiče u prepoznatljivoj atmosferi uz pištaljke, bubnjeve, transparente, a među njima je i jedan novi: „Dramski umetnici šetaju — FDU“.\nNa početku se pojavio i glumac Sergej Trifunović, a peva se: „Onesvesti se!“.\nKako kažu, prošetaće, kao i ovih dana, centralnim beogradskim ulicama, a ruta je, zasad, sledeća: preko Terazija, Trga republike, RTS-a, Beograđanke, zgrade Vlade — do Skupštine.\nJoš oko 17.30 sati počelo je okupljanje ispred Doma Narodne skupštine, a u 18 je blokirana saobraćajnica koja spaja Trg Nikole Pašića i Takovsku ulicu.\nProtestu su se pridružili i članovi udruženja „Efektiva“, organizacija potrošača i klijenata banki, najverovatnije zaduženi u „švajcarcima“, koji su stigli sa svojim obeležjima i opremljeni trubicama.


Tanjug 16. aprila 2021. 15:21\nBEOGRAD – Ministarka kulture i informisanja Maja Gojković sastala se danas sa generalnim sekretarom međunarodne organizacije turkijske kulture (TURKSOJ) Dusenom Kaseinovim sa kojim je potpisala Memorandum o razumevanju između Republike Srbije i ove organizacije.\nGojković je istakla da je za Srbiju važno uspostavljanje intenzivnijih odnosa u oblasti kulture sa državama turkijske kulture – članicama TURKSOJ-a i da današnje potpisivanje Memoranduma otvara širok spektar aktivnosti i omogućava razvoj saradnje ustanova kulture, kao i nezavisnih umetničkih scena.\nMinistarka je naglasila da je uverena da će institucionalizacija saradnje putem Memoranduma biti dobar kanal komunikacije koji će uticati na približavanje naroda, očuvanje, razvoj i prenos zajedničkog kulturnog i istorijskog nasleđa budućim generacijama.\nIstovremeno, kako je rekla, ovo je i čvrsta platforma za realizaciju zajedničkih programa i događaja u oblasti muzike, pozorišta, opere, plesa, slikarstva, primenjene umetnosti, filma, muzeja, biblioteka i arhiva, audiovizuelnih kolekcija, i drugih oblasti nematerijalnog kulturnog nasleđa.\nNa sastanku je istaknuto da unapređenje kulturne saradnje sa članicama TURKSOJ-a predstavlja dobar osnov i za unapređenje drugih oblasti.\nGojković je ukazala da je važno što i u vreme pandemije, koje je pogodilo kulturu nastojimo da razvijamo i unapređujemo saradnju i napomenula da je Srbija jedna od retkih evropskih zemalja u kojoj ustanove kulture rade uz poštovanje epidemioloških mera, a kulturni radnici su na samom početku procesa vakcinacije bili u prioritetnim grupama.\nKaseinov je istakao da će ovaj Memorandum osnažiti i razviti saradnju sa Srbijom i međukulturnu interakciju, kao i da će podstaći da predstavimo bogatstvo naših kultura i izvan granica naših zemalja.\nGeneralni sekretar Turksoja je pozvao umetnike iz Srbije da učestvuju u okviru planiranog programa proglašavanja grada Hiva za prestonicu kulture turkijskih zemalja, ukoliko dozvole epidemiološki uslovi.\nGojković i generalni sekretar Turksoja su razgovarali i o saradnji upravo između grada Hiva i Novog Sada, evropske prestonice kulture za 2022. godinu.\nČlanice TURKSOJ-a su Azerbejdžan, Kazahstan, Kirgizija, Uzbekistan, Turkmenistan, Turska.


Ujedinjeni Ribolovci Srbije - Održana godišnja Skupština Ujedinjenih ribolovaca Srbije\nOdržana godišnja Skupština Ujedinjenih ribolovaca Srbije\n26.02.2017. U Beogradu je u subotu, 25. februara 2017. godine, u sali restorana "Tajni začin" održana druga godišnja Skupština "Ujedinjenih ribolovaca Srbije", organizacije koja je u proteklih godinu dana pokrenula mnoga važna pitanja i ostvarila prve rezultate u dugoj borbi za bogatije vode i očuvanje prirode u Srbiji.\nGovoreći o ostvarenim rezultatima, diplomirani ekolog i izvršni direktor URS Ljubomir Pejčić, najpre je podsetio prisutne na veći broja apela i pritužbi dostavljenih nadležnim institucijama.\nPosebno su istaknute reakcije poput one kada je poverenik URS-a iz Boljevca Zlatko Trailović prijavio problem na reci Miroštici, gde je lokalni preduzetnik za potrebe svog etno-sela skrenuo tok reke u dužini od oko 1000 metara, načinivši tako ogromnu štetu ribljem fondu i čitavom ekosistemu. URS je interevenisao kod nadležnih inspekcija i republičke Direkcije za vodu, što je na kraju urodilo plodom, jer je dobijeno obaveštenje da je nadležni inspektor izdao nalog da se rečno korito vrati u prvobitno stanje u roku od 90 dana.\nNa Skupštini je prezentovana i reakcija na obaranje nivoa Drine usred perioda mresta, čime se svake godine nanosi ogromna šteta ribljem fondu, naročito ugroženoj mladici. Osim toga ukratko su spomenute i druge reakcije na primere ribokrađe, zagađenja i različite ugožavajuće faktore.\nČlan Upravnog odbora URS Milan Došen je prisutne podsetio na veliku anketu o stanju na našim vodama, koju je URS uspešno organizovao među rekreativnim ribolovcima. U anketi je učestvovalo oko hiljadu kolega ribolovaca i ogromna većina iskazala je veliko nezadovoljstvo, pre svega zbog raširene ribokrađe, krivolova i nebrige korisnika i ribočuvara. Ova anketa je jasno pokazala ono što smo svi već dobro znamo, da je riblji fond na skoro svim vodama izuzetno ugrožen, da su kontrole ribičuvara izuzetno retke i loše, ali su ovom anketom po prvi put dobijeni reprezentativni podaci koji će pomoći u daljem radu i razgovorima sa nadležnima.\nU narednom periodu planiramo sledeću veliku anketu koja treba da pokaže koliko se približno novca u Srbiji troši na ribolov, odnosno koliko u svoj hobi godišnje investira prosečan ribolovac, kao i koliko doprinosi budžetu Srbije. Sa takvim podacima biće više argumenata u razgovoru sa državnim organima i korisnicima, koji moraju da shvate da svake godine gube ogromna sredstva zbog javašluka na vodama i konstantnog opadanja interesovanja za ribolov.\nGovoreći o ostalim aktivnostima u minulih dvanaest meseci, član Upravnog odbora Vladimir Stakić izdvojio je učešće predstavnika Ujedinjenih ribolovaca Srbije u Radnoj grupi za izmenu “Pravilnika o načinu, alatima i sredstvima kojima se obavlja privredni ribolov, kao i o načinu, alatima, opremi i sredstvima kojima se obavlja rekreativni ribolov”, pri resornom ministarstvu. Uprkos žestokom protivljenju Asocijacije alasa Srbije, URS se izborio za potpunu zabranu upotrebe stajaćih mrežarskih alata (osim senkera) od 1. aprila do 31. maja, u periodu kada se većina ribljih vrsta mresti. Zahvaljujući tome, ribočuvari će na Dunavu, Savi i Tisi znati da je svaka mreža koju pronađu u tom periodu nelegalna.\nNažalost, nismo uspeli da uvrstimo bućku u alat rekreativnih ribolovaca, što je slučaj svuda u svetu, ali ta priča još nije završena i nastavićemo da se borimo za uvođenje bućke među rekreativne ribolovce.\nU nastavku Skupštine, kolega Ivan Bukonja je detaljno obavestio prisutne o aktivnostima koje je imao URS 011, beogradski ogranak Ujedinjenih ribolovaca Srbije.\nUjedinjeni ribolovci Srbije su prošle godine ostvarili odličnu saradnju sa većim brojem organizacija koje se bore za zaštitu prirode, a posebno je istaknuta saradnja sa organizacijom WWF -World Wildlife Fund, sa kojom smo učestvovali u više akcija, radionica i događaja, koji su imali za cilj unapređenje zaštite voda i živog sveta u njima. Možemo slobodno reći da je URS prepoznat kao eminentna organizacija u ovoj oblasti, kako od strane drugih organizacija (poput već pomenutog WWF), pa do resornih državnih institucija.\nKolege ribolovci i promoteri ribolova Goran Tokić i Aleksandar Panić su pokrenuli pitanje opravdanosti izgradnje mini hidrocentrala i ukazali na pogubno delovanje takvih projekata na prirodu i čitav živi svet, o čemu je Tokić govorio i u Narodnoj Skupštini Republike Srbije. Na skupštitni URS ovom problemu smo posvetili veliku pažnju, jer je utvrđeno da je trend izgradnje mini HE značajna opasnost po veliki broj reka u Srbiji. Posebno je naglašeno da su gubici EPS-a na mreži višestruko veći od ukupne količine struje koju bi sve mini-elektrane proizvodile.\nU toku predhodne godine istakli su se i zapaženi medijski nastupi koje smo imali kao udruženje, kako u elektronskim, tako i u štampanim medijima, gde je naglašeno da su sa većim brojem novinara dogovoreni još intenzivniji nastupi na temu krivolova i drugih ugrožavajućih faktora po naše vode. Neki od većih medija na kojima smo bili prisutni su: Blic, TV Pink, TV Happy, B92, Radio Laguna, Radio Beograd, Voice of America, novine i sajt na mađarskom jeziku Magyar Szó, web portal Vice, revija Zov, TV Al Jazeera, novine Ribolov, dnevni list Danas i veći broj informativnih web portala.\nKao jedno od najagilnijih povereništava Ujedinjenih ribolovaca Srbije, spomenuto je povereništvo za Južnobanatski okrug, gde je kolega Aleksandar Petrović, član UO i poverenk za Južnobanatski okrug ostvario odličnu saradnju sa gradom Pančevom, policijom, korisnikom, ribočuvarima i ostalim službama, kao i sa udruženjem sportskih ribolovaca i nautičara "Tamiš".\nZapaženi rezultati zabeleženi su i pod upravom Saše Radosavljevića, člana UO i poverenika za Braničevski okrug, gde Ujedinjeni ribolovci Srbije zahvaljujući OSR "Smuđ" iz Požarevca odlično sarađuju sa svim nadležnim institucijama i službama.\nU nastavku sastanka su za nove članove upravnog odbora imenovani Saša Radosavljević iz Požarevca, Aleksandar Petrović iz Pančeva i Milan Došen iz Ratkova, koga je sa mesta generalnog sekretara zamenio diplomirani ekolog Ljubomir Pejčić, uz preimenovanje date funkcije u “izvršni direktor Ujedinjenih ribolovaca Srbije”.\nUz sve navedene aktivnosti, Ujedinjeni ribolovci Srbije organizovali su i nekoliko akcija čišćenja priobalja tamiša i Dunava, što je bilo medijski ispraćeno. Ta prilika je iskorišćena da se široj javnosti ukaže na problem ugrožavanja vodenih ekosistema.\nČlan UO Vladimir Jovicki upoznao je prisutne na sajamske aktivnosti koje je URS imao tokom prve godine svog postojanja. Bili smo prisutni na svim sajamskim manifestacijama, kao što su Fishing Show, Sajam nautike, Lorist i sajam ribolova u Nišu, gde smo imali zapažene nastupe. Jovicki je takođe spomenuo i pet humanitarnih aukcija ribolovačkog pribora, na kojima je prikupljeno ukupno 183.650 dinara, koji su uplaćeni direktno na račun osoba za koje je prikupljana humanitarna pomoć.\nURS je u toku prethodne godine organizovao nekoliko školica i edukativnih skupova za decu. U planu nam je da sa ovom praksom nastavimo i dalje.\nU nastavku, veći broj prisutnih članova Skupštine je diskutovao i iznosio predloge i sugestije koje su vezane za dalji rad, akcije i aktivnosti URS-a.\nNa samom kraju, možemo konstatovati da je Skupština URS u potpunosti uspela i da je bila značajan podsticaj za dalji rad. URS nastavlja da se bori za spas naših voda i živog sveta u njima.


KVALITET IZNAD SVEGA: “Bemini” proizvod zasijali na Sajmu domaćih proizvoda - Vijesti365\nHome›Biznis›KVALITET IZNAD SVEGA: “Bemini” proizvod zasijali na Sajmu domaćih proizvoda\nKVALITET IZNAD SVEGA: “Bemini” proizvod zasijali na Sajmu domaćih proizvoda\nTvornica obuće “Bema” Banjaluka učestovovala je na Festivalu domaćih proizvoda koji je dio projekta „Kupuj domaće-ulaži u Srpsku“, a koji je juče održan u Banjaluci u organizaciji Udruženja mladih ekonomista (UMEK).\nA ova uspješna banjalučka fabrika, imala je svakako šta da pokaže svim posjetiocima ovog festival, od izuzetno kvalitetne, moderne i udobne dječje, ženske i muške obuće, do veoma kvalitetnih i elegantnih ženskih torbi i ruksaka za sve prilike. Svi oni koji su došli na Festival domaćih proizvoda u Banjaluci, nisu prošli, a da nisu zastali pored “Beminog” bogato popunjenog štanda, sa kojeg su ljubazni i vrijedni “Bemini” radnici bili spremni dati bilo kakvo pojašnjenje o kvalitetu, sastavu proizvoda i samom procesu proizvodnje.\nOvaj štand posjetili su i najviši predstavnici vlasti u Republici Srpskoj, pa su se tako sa “Beminom” kvalitetnom ponudom upoznali i predsjednica Republike Srpske Željka Cvijanović, kao I premijer RS Radovan Višković, koji su tom prilikom razogovarali i sa Marinkom Umičevićem, tehničkim direktorom Tvornice obuće “Bema” Banjaluka, kao i sa njegovim vrijednim saradnicima koji su bili pored štanda.\nUmičević je za banjaluka.net rekao da je “Bema” prepoznala sjajnu inicijativu Udruženja mladih ekonomista da promovišu proizvode iz Republike Srpske, da ih predstave i da na ovaj način povežu domaće proizvođaće.\n“Razvoj vlastitog proizvodnog programa za domaće, ali i inostrano tržište jedan je od imperativa koje smo postavili u ciljevima budućeg razvoja”, rekao je Umičević.\nInače, Tvornica obuće “Bema” Banjaluka, je ovog mjeseca obilježila 17 godina svog postojanja i uprkos brojnim izazovima sve uspješnije posluje i dan danas.\nDa je “Bema”, na čijem čelu je ugledni i uspješni privrednik i priznati humanista Marinko Umičević, izrasla u uspješno i respektabilno preduzeće govori i podatak da je na početku zapošljavala svega 50 radnika, a da je danas u “Beminim” pogonima oko 1.200 radnika, što je za 24 puta više zaposlenih. Uporedo sa brojem zaposlenih, povećavala se i proizvodnja i izvoz, a “Bema” je izrasla u preduzeće koje je ponos Banjaluke i Republike Srpske, u kojoj nikada za svih 17 godina plata radnicima nije kasnila ni jedan dan. Ono po čemu je “Bema” prepoznatljiva je činjenica da su za svih 17 godina postojanja ovog uspješnog kolektiva svim zaposlenim redovno plaćeni porezi i doprinosi, te da je do sada donirano, odnosno poklonjeno na desetine hiljada pari cipela, prvenstvno zahvaljujući Umičeviću kojem je duševna hrana pomaganje ljudima iz svoje bliže ili dalje okoline.\nProfesoru Milošu Koviću zabranjen ulazak u BiH\nNEZAKONITOSTI U SPORTSKOM AMS RS: Članovi nezadovoljni izborom rukovodstva, traže reakciju Ministarstva\nMAKEDONCI U ŠOKU: I Portugalci tvrde da je njihov jezik ranije bio bugarski


Veliko iskustvo za mlade srpske golferke - Ostali sportovi, Top News, Vesti\nVeliko iskustvo za mlade srpske golferke\nSite Default 07.09.2014., 12:42\nŽenska srpska reprezentacija u golfu zauzela je 48. mesto na 26. amaterskom svetskom šampionatu koje se u prethodna četiri dana održavalo u Japanu.\nU veoma jakoj konkurenciji mlade srpske golferke 16-godišnja Tamara Palkovljević i 22-godišnja Ariana Savić prikazale su maksimum, bez obzira na povrede od kojih su se oporavljale u prethodnom periodu, pa su takmičenje završile sa ukupnim rezultatom od 692 udarca.\nAriana Savić je izvanredno otvorila šampionat, pošto je prvog dana na Ošitate terenu ostvarila rezultat od +7. Tamara Palkovljević je drugog dana na Irijami imala +14.\n– Svi aspekti igre moraju biti u savršenom balansu za ovako pripremljene terene i konkurenciju koja je nemilosrdna. Tamara Palkovljević nije odigrala svoje najbolje runde do sada, ali je debitovanjem na ovakvom turniru stekla neprocenjljivo iskustvo. Nadamo se sa će kroz dve godine u Meksiku predvoditi ženski tim u mnogo boljem izdanju. Ariana sa druge strane nije pružila očekivane rezultate i videlo se da nije bila dovoljno spremna za ovo takmičenje. Ona je pre osam meseci operisala zglob ruke i nije uspela kompletno da se oporavi – rekao kapiten reprezentacije Nebojša Lazić.\nNa 26. amaterskom svetskom šampionatu, najbolje golferke borile su se za trofej „Espirito Santo“. Svaku reprezentaciju predstavljale su tri igračice, a dnevno su se računala dva najbolja rezultata, što je na neki način bio hendikep za srpski tim koji tokom takmičenja nije imao pravo na kiks, jer je imao samo dve golferke.\nPodsećamo, Srbija je na svetskim šampionatima debitovala pre dve godine u Turskoj. Titulu svetskog šampiona treći put u istoriji osvojila je reprezentacija Australije sa 547 udaraca.\n„Ozijevke“ je predvodila 18-godišnja Mindži Li, najbolje rangirana igračica na svetu. Drugo mesto sa 549 zauzela je Kanada, koja je bila u vođstvu prva tri dana, dok je sa 550 udaraca treća bila selekcija Južne Koreje, osvajač titule prvaka sveta na prethodna dva šampionata. Najbolji individualni rezultat ostvarila je Kanađanka Bruk Henderson koja je imala -19, što je novi najbolji skor na Svetskim šampionatima.\nSvetske šampionate u golfu organizuje Međunarodna golf federacija koja broji 137 članica nacionalnih asocijacija, a biće zadužena i za olimpijski turnir koji će se 2016. godine održati u Rio de Žaneiru. Naredno svetsko prvenstvo organizovaće se u Kankunu u Meksiku.\nNa istom mestu ove nedelje nastupa muška reprezentacija Srbije. Od srede, 10. septembra igraće se 29. Svetsko amatersko prvenstvo za golfere za trofej „Ajzenhauer„, a boje naše zemlje u Karuizavi braniće Čedomir Ilić, Ilija Đurđević i Ranko Helc.\nGoldgolf reprezentacija SrbijeSvetsko amatersko prvenstvo u Japanu\nPrethodna vest Toni Kros: Real i Bajern su dva najveća kluba na svetu, ali Real je veći\nSledeća vest NOVI NEMANJA VIDIĆ: Spartak Zvezdi ‘otima’ bisera iz omladinske škole\nToni Kros: Real i Bajern su dva najveća kluba na svetu, ali Real je veći\nNOVI NEMANJA VIDIĆ: Spartak Zvezdi ‘otima’ bisera iz omladinske škole


ŠEF MMF-A: Zašto smo pristali na povećanje plata, penzionerima bar 5.000 i 1,5%, ostalima za 2 dana! | Vestinet.rs\nPočetna TEMA DANA\tŠEF MMF-A: Zašto smo pristali na povećanje plata, penzionerima bar 5.000 i 1,5%, ostalima za 2 dana!\nŠEF MMF-A: Zašto smo pristali na povećanje plata, penzionerima bar 5.000 i 1,5%, ostalima za 2 dana!\nMMF je naveo da se saglasio i s rešavanjem starih dugova državnih preduzeća.\nU saopštenju posle šeste revizije tekućeg aranžmana sa Srbijom, istaknuto je da je postignut i sporazum o ključnih parametrima za državni budžet Sbije za 2017. godinu i da je preporučeno ubrzanje strukturnih reformi.\n„Prioritet je da se nastavi sa postepenom fiskalnom konsolidacijom i da se obezbedi stabilan silazni trend javnog duga.\nU tim okvirima, Misija MMF je postigla sporazum s vlastima Srbije o targetiranom povećanju penzija i zarada u javnom sektoru“, navedeno je u saopštenju šefa misije MMF-a Džejmsa Rufa.\nMisija MMF-a očekuje se da će fiskalni deficit opasti na 1,7 procenata BDP-a u 2017. godini, uz dalji pad ukupnih masa penzija i zarada kao udela u BDP-u, koje će se približavati „održivijim nivoima“ u srednjoročnom periodu.\n„Dobri rezultati ekonomskog programa Srbije se nastavljaju. Ekonomski rast jača, a pokazatelji tržišta rada beleže primetno poboljšanje. Očekujemo da će realni rast BDP-a iznositi 2,7 procenata u 2016. i tri procenta u 2017. godini.\nInflacija je i dalje umerena uprkos ubrzanju rasta zarada u privatnom sektoru“, piše u saopštenju Misije MMF.\nMisija podržava nameru Narodne banke Srbije da snizi ciljanu inflaciju na tri procenta, sa odstupanjem plus-minus 1,5 odsto.\n„Ova promena je odraz značajnog poboljšanja osnovnih makroekonomskih pokazatelja i utiče na jačanje poverenja. Takođe, ta odluka će pomoći da se dodatno snize kamatne stope i podstakne korišćenje dinara u ekonomiji Srbije.\nAktuelni oprezno relaksirani stav monetarne politike i dalje je usklađen sa novim ciljem, a očekivanja su da će inflacija početi da postepeno raste tokom 2017. godine“, navodi se u saopštenju.\nDodaje se da se veoma dobri fiskalni rezultati nastavljaju jer su prihodi iznad očekivanog nivoa, dok su se rashodi zadržali u okviru programskih ciljeva.\n„Deficit opšteg nivoa države je sada projektovan na nivou od 2,1 procenat BDP-a u 2016. godini. Pad javnog duga se odvija godinu dana brže od plana i predviđa se da će do kraja godine biti na nivou ispod 74 procenta BDP-a.\nS obzirom na ove rezultate koji su iznad očekivanja, misija se saglasila s planom vlasti Srbije da upotrebe deo fiskalnog prostora u 2016. godini za pokrivanje određenih jednokratnih rashoda, uključujući isplatu penzionerima, kao i za rešavanje starih dugova državnih preduzeća“, istakla je misija MMF.\nU saopštenju je navedeno da strategija rešavanja problematičnih kredita daje rezultate, ali su potrebne „odlučnije aktivnosti“ radi smanjenja nivoa nenaplativih kredita, uključujući i u državnim bankama.\nVlastima u Srbiji je preporučeno da se „odlučno pozabave strukturnim izazovima“. „Reforme javnog sektora moraju da se ubrzaju u cilju obezbeđivanja boljih javnih usluga kao i doprinosa procesu fiskalne konsolidacije.\nPosebno se kasni sa reformama obrazovnog sistema“, ocenila je misija MMF.\nUkazano je da su „potrebne odlučne aktivnosti“ da bi javna komunalna i druga državna preduzeća prestala da predstavljaju opterećenje po javne resurse.\n„U ovom kontekstu, program će zahtevati izradu jasnih planova za trajno rešenje ili restrukturiranje RTB Bora, Resavice, Petrohemije, Azotare i MSK.\nVeoma je bitno da prestane praksa finansiranja slabih javnih subjekata i preduzeća putem dugovanja prema Srbijagasu i EPS-u“, upozorila je misija MMF.\nPUTINU DOSTA IGRANJA: Moskva je stavila Norvešku na spisak nuklearnih meta!


Beta 4. februara 2021. 16:00\nKremlj je danas saopštio da je hapšenje na hiljade ljudi na protestima protiv pritvaranja ruskog opoziciong lidera Alekseja Navaljnog bio neophodan odgovor „onima koji krše zakon na nedozvoljenim protestima“ i odbio kritike Zapada.\nNa pitanje da prokomentariše grubo postupanje sa hiljadama pritvorenika, od kojih su mnogi proveli sate u policijskim autobusima i bili smešteni u prenatrpane ćelije, portparol ruskog predsednika Vladimira Putina, Dmitrij Peskov je rekao da oni moraju da snose odgovornost za učešće na nedozvoljenim protestima.\nOn je rekao novinaima da takvu situaciju nisu isprovocirali pripadnici policije već demonstranti.\nMasovni protesti izbili su posle hapšenja Navaljnog 17. januara po povratku sa petomesečnog lečenja u Nemačkoj zbog trovanja nervnim agensom, za koje je on optužio Kremlj.\nRuske vlasti poriču bilo kakvu umešanost i tvrde da nemaju dokaza da je otrovan uprkos testovima nekoliko evropskih laboratorija.\nMoskovski sud osudio je u utorak Navaljnog na dve godine i osam meseci zatvora, jer je prekršio uslovnu kaznu dok se oporavljao u Nemačkoj. Presuda je izazvala kritiku medjunarodne zajednice i pokrenula nove proteste u Moskvi i Sankt Peterburgu.\n„Broj pritvorenih je veći nego što pritvorske ustanove mogu da podnesu. Veća je od onoga što se može brzo obraditi, a to, na žalost, izaziva takve posledice“, rekao je Peskov.\n„Iznad svega, to su ljudi koji su učestvovali u nezakonitim radnjama“, rekao je Peskov i dodao da Rusija neće slušati kritike koje dolaze sa Zapada u vezi sa presudom Navaljnom i policijskim akcijama protiv demonstranata.


NYT: Rusija je u Siriji pokazala superiornost nad američkim oružjem - Russia Beyond Croatia\nNYT: Rusija je u Siriji pokazala superiornost nad američkim oružjem\n15. LIS 2015.\nAmeričko izdanje piše da je ruska vojska u Siriji demonstrirala sposobnost sprovođenja velikih operacija van granica svoje zemlje, kao i novo naoružanje, taktiku i strategiju.\nDva tjedna zračnih i raketnih udara u Siriji su omogućili zapadnim analitičarima i vojnim službenicima da shvate ozbiljnost modernizacije ruske vojske pod vodstvom Putina, piše The New York Times, a prenosi „Vzgljad”.\nKako navodi američko izdanje, ruska vojska je demonstrirala sposobnost sprovođenja velikih operacija van granica svoje zemlje, kao i novo naoružanje, taktiku i strategiju.\nUdari koje sprovodi ruska avijacija, uključujući i one s novim bombarderima Su-34, nikada nisu bili korišteni u borbi. A krstareće rakete „Kalibar”, lansirane s brodova Kaspijske flote 1,5 km od ciljeva, prema nekim analitičarima, nadmašuju američke ekvivalente u tehnoloških mogućnostima.\nRuska vojska je pružila podršku sirijskim trupama koje su prešle u napad s područja pod kontrolom sirijskih vlasti. Moguće je da će u bliskoj budućnosti u napad krenuti i iranske snage, formirane u sjevernoj provinciji Aleppo. To je upravo ono što američke vlasti nazivaju prvom ruskom vojnom kampanjom van bivših sovjetskih granica, još od raspada Sovjetskog Saveza, koja je mjesecima pažljivo planirana, navodi list.


Opada promet na malo - Biznis i Finansije\nHome\tVestiEkonomija\tOpada promet na malo\nMeđugodišnje posmatrano, promet robe u trgovini na malo je u septembru bio realno niži za 8,6%.\nPrema podacima Republičkog zavoda za statistiku, u septembru je ostvaren izvoz od 1,1 milijardu evra, što predstavlja desezonirani rast izvoza od 6,5%. S druge strane, desezonirani rast uvoza iznosio je 4,0%. Međugodišnje posmatrano, u septembru je robni izvoz, izražen u evrima, povećan za 40,7%, a uvoz za 17,4%. U periodu januar–septembar, međugodišnje posmatrano, ostvaren je rast robnog izvoza od 26,7%, a uvoza za 4,8%.


Češka umetnica u Novom Sadu u okviru programa rezidencija „Plants AiR“ - Novi Sad - Evropska prestonica kulture\nČeška umetnica u Novom Sadu u okviru programa rezidencija „Plants AiR“\nObjavljeno 07/06/2018 u kategoriji: Vesti\nEster Tajrihova (Ester Tajrychová) dečji je ilustrator iz Češke koja boravi u Novom Sadu od 3. juna do 13. jula u okviru rezidencijalnog programa „Plants AiR“. Rezultat posete biće ilustrovana knjiga odabranih pesama za decu Jovana Jovanovića Zmaja.\nTokom rezidencije u našem gradu, ova češka umetnica održaće nekoliko kreativnih radionica sa mališanima sa kojima će raditi u okviru projekta „Ilustrujmo Zmaja“. Prva radionica Ester Tajrihove biće održana u okviru 61. Zmajevih dečjih igara u subotu 9. juna od 18 časova u okviru Slikarskog ateljea u Zmaj Jovinoj ulici. Nakon ove, uslediće i radionice koje realizujemo u saradnji sa udruženjem „Mala srećna kolonija“ i Osnovna škola „Jovan Jovanović Zmaj“ iz Sremske Kamenice.\nNa kraju ovih kreativnih druženja sa decom, kao rezultat inspiracije koju će umetnica poneti iz Novog Sada, nastaće ilustrovana knjižica sa 15-20 pesama Jovana Jovanovića Zmaja.\nSvoja očekivanja od ove rezidencije Ester sabira ovako: „Oduvek me je fascinirala dečja mašta, raduje me što ću sa mališanima moći da razgovaram jezikom crteža. Pored ovog iskustva, zaista sam srećna jer će mi ilustrovanje knjige pesama za decu doneti veliko zadovoljstvo. Jedva čekam da posetim novosadske muzeje i galerije, a, osim toga, dozvoliću da me Novi Sad iznenadi svojim sadržajima, da me inspiriše. Svako novo iskustvo zadovoljava moju znatiželju i otvara vrata drugačijoj vrsti kreativnosti“.\nRezidencijalni program „Plants AiR“ Fondacije „Novi Sad 2021“ podržava mobilnost umetnika i aktera u kulturnim i kreativnim industrijama: kako domaćih koji odlaze u druge evropske prestonice kulture, tako i stranaca koji nam se svojim kreativnim ostvarenjima predstavljaju u Novom Sadu.


Na Dan zaštite prirode u Srbiji započela realizacija projekta „Tišina za bebe šišmiša“ – Sokobanjsko Ekološko Društvo\nPostavio admin na april 12, 2021\nAkcije i druženja, Vesti, Zaštita predela, Zaštita živog sveta\nJedanaesti april, Dan zaštite prirode u Srbji, Sokobanjsko ekološko društvo proslavilo je radno – pojačani planinarima PD „Oštra čuka“ pomogli smo zaposlenima u JP „Zelenilo“ da očiste područje Spomenika prirode Ripaljka.\nGalerija fotografija sa čišćenja područja Spomenika prirode Ripaljka (kliknite za sledeću)\nSED je ovu akciju iskoristilo i za sprovođenje prve aktivnosti u okviru projekta „Tišina za bebe šišmiša“ – na pokretnom štandu postavljenom na parkingu iznad Ripaljke razgovarali smo sa Sokobanjčanima i turistima o ulozi građana u zaštiti prirodnih resursa.\n„Tišina za bebe šišmiša“ je projekat kojim Sokobanjsko ekološko društvo želi da motiviše sugrađane i turiste da se aktivno uključe u zaštitu životne sredine, kroz:\n1) Aktivno i redovno prijavljivanje nedozvoljenih praksi i ekoloških problema na teritoriji cele opštine. Sokobanjsko ekološko društvo će, na osnovu informacija dobijenih od građana, formirati prijave ka nadležnim službama ili ustanovama, a zatim proveriti da li je po prijavi postupano i na koji način. Sve informacije dobijene od građana tretiraće se kao poverljive, a direktni podnosilac prijava kod nadležnih institucija biće SED, bez navođenja izvora informacija. Građani svoje prijave ka SED najjednostavinije mogu podneti preko internet strane www.sed.rs/prijavi-problem/ ili preko poruka na društvenim mrežama Facebook i Instagram (@sokobanjsko). U narednom period biće omogućena i prijava preko društvene mreže TikTok, koja je veoma popularna kod mlađe populacije.\n2) Volontiranje u Sesalačkoj pećini, u cilju zaštite porodiljske kolonije slepih miševa i same pećine. SED ujedno želi da svima koji se bave turizmom dâ primer održivog upravljanja priodnim resursima: Biće organizovana vodička služba koja će obogatiti turističku ponudu Sesalca (posetioci će dobijati informacije o selu, pećini, živom svetu koji je nastanjuje, okolini…), a istovremeno štititi koloniju slepih miševa i omogućiti joj mir tokom perioda kada odgajaju mladunce i posebno su osetljivi na uznemiravanje. Inače, slepi miševi su red sisara koje karakteriše sposobnost aktivnog leta i eholokacije. Sve vrste slepih miševa koje žive u Srbiji hrane se insektima i veoma su važni regulatori njihove brojnosti. Sesalačka pećina spada u red najznačajnijih reproduktivnih skloništa slepih miševa u Srbiji.\nInicijativu „Tišina za bebe šišmiša“ podržao je Svetski fond za prirodu (WWF), uz podršku Side – Švedske agencije za međunarodni razvoj i saradnju, u okviru projekta „Zaštićena područja za prirodu i ljude“.\nZa Dan zaštite prirode u Srbiji proglašen je 11. april, jer je tog dana 1949. godine prvi put status zaštićenog prirodnog dobra dodeljen jednom području, a zaštićeni su vodopadi Spomenika prirode „Ripaljka“ u Sokobanji. Dan zaštite prirode Srbije ustanovljen je Zakonom o zaštiti prirode 2009. godine, kako bi se javnosti predstavio značaj očuvanja prirodne baštine.\nSED podnelo predlog za zaštitu Mrestilišta Zavodu za zaštite prirode Srbije


Ðorđević: Kreće pojačana kontrola bolovanja u celoj Srbiji - BKTVNews\nÐorđević: Kreće pojačana kontrola bolovanja u celoj Srbiji\n07. Oktobar 2017. u 09:25\nPojačana kontrola bolovanja važiće za celu Srbiju, jer se pojava zloupotrebe bolovanja želi suzbiti "da ne postoji", izjavio je danas ministar za rad, zapošljavanje, boračka i socijalna pitanja Zoran Ðorđević.\nPosle razgovora sa kineskim investitorima, sa turskim investitorima na jugu Srbije, sa sindikatom, Unijom poslodavca, Ðorđević kaže da se shvatilo da je bolovanje jedan od problema koji treba da se reši.\n"Takođe, razgovarao sam i sa ministrom Lončarom, videli smo kako svako iz svog resora može da utiče i da probamo da jednim vidom kontrole utičemo na to da se eventualna zloupotreba bolovanja smanji, odnosno da bude na nekom minimumu, odnosno da svi oni koji to zloupotrebljavaju, da na neki način budu i sankcionisani", rekao je Ðorđević za RTS.\nPo članu 179 Zakona o radu, poslodavac može, objašnjava Ðorđević, ukoliko proceni i posumnja da radnik nije bolestan, da ga pošalje na vanrednu kontrolu o svom trošku, a takođe, treći stav člana tog zakona kaže da ukoliko radnik to zloupotrebljava, može čak da mu se prekine ugovor o radu.\n"To poslodavci treba da znaju, oni plaćaju tu kontrolu. Ali to se zna i u kompanijama se zna i radnici među sobom znaju ko zloupotrebljava bolovanje. Provera bolovanja je za kompaniju mnogo manji trošak, nego što trpe upražnjeno radno mesto", smatra Ðorđević.\nPrema njegovim rečima, na taj način se želi da se na zakonski način štiti radnik, radno mesto, poslodavac, jer, kako kaže, radnici koji marljivo rade, oni trpe, time što neki zloupotrebljavaju bolovanje i odlaze, marljivi radnici moraju da rade i njihov posao, a uz to, podseća, ima i dosta upražnjenih mesta na birou onih koji bi želeli da rade.\n"Poslodavci imaju problem sa poslovanjem, manje uplaćuju poreza državi, svi trpimo u tom procesu, a neko to zloupotrebljava. Upravo hoćemo to da sankcionišemo. Ministarstvo zdravlja iz svoje nadležnosti pojačaće kontrole onih koji daju bolovanja i komisija koja kasnije eventualno potvrđuju to", rekao je Ðorđević.\nKo mora da završi ovu obavezu, neka se spremi na VELIKE PROMENE!\nSindikati jesu ti koji štite marljive radnike, one koji žele da rade, kaže Ðorđević i dodaje da je i njima u interesu da imaju što više radnika koji rade dobro, jer "radnici koji zloupotrebljavaju, faktički rade protiv ovih koji dolaze svaki dan".\nÐorđević kaže i da je teško proceniti koliko je zloupotreba bolovanja rasprostranjena, ali da se sigurno zna da postoje ljudi u kompanijama koji zloupotrebljavaju bolovanje, čak da postoje i neki slučajevi gde ljudi idu na bolovanje 20-ak dana, pa se vrate tri dana na posao, pa odu opet na bolovanje, samo da bi izbegli komisiju.\nGovoreći o zahtevu Poverenika za informacije od javnog značaja Rodoljuba Šabića, koji je tražio pojašnjenja vezana za taj slučaj, Ðorđević kaže da "nije odgovoran za ono što je on razumeo, već za ono što on kaže, te da je sve dostupno i biće dostupno povereniku Šabiću.\n"Ova kontrola bolovanja važiće za celu Srbiju, nama je u interesu da pokažemo da je Srbija odgovorna država i prema investitorima, želimo njih da privlačimo, da dođu i još više ulažu, kao i domaći investitori, da su svi oni zaštićeni, kao i radnici koji marljivo rade i mi želimo da ovaj vid zloupotrebe suzbijemo i da ne postoji", zaključio je Ðorđević.\nOvome je došao KRAJ! Više NIKO NEĆE SMETI to da radi, PLJUŠTAĆE kazne!\nTagovi: zoran djordjević, kontrola, bolovanje,


Tramp „potresen“ ispred Zida plača - 22.05.2017, Sputnik Srbija\nPredsednik SAD Donald Tramp prvi je predsednik te zemlje koji je posetio Zid plača u Jerusalimu. 22.05.2017, Sputnik Srbija\nPredsednik SAD Donald Tramp prvi je predsednik te zemlje koji je posetio Zid plača u Jerusalimu.\nU toj istorijskoj poseti Trampa je pratio rabin Šmuel Rabinovic, koji je izjavio za Radio Izrael da je sa predsednikom SAD pročitao dva psalma, a u jednom se navodi da je Jerusalim „grad koji je ujedinjen“.\nTramp je rekao da razume značaj Zida plača za jevrejski narod i da je želeo da ga poseti dok je u Izraelu.\nRabin je rekao da je siguran da će se Tramp vratiti, možda i nekoliko puta, jer, kako je primetio, bio je vidno potresen.\nBivši predsednik SAD Barak Obama posetio je Zid plača 2008. godine, ali, to je uradio tokom predizborne kampanje, dok još nije bio na poziciji predsednika.


FK Sarajevo poziva talente – SARAJEVO.co.ba\nObjavljeno 07. 10. 2014 od sarajevo.co.ba\nFK Sarajevo poziva talente\nŠkola fudbala ‘Asim Ferhatović – Hase’ djeluje u sklopu Omladinskog pogona Fudbalskog kluba Sarajevo. Polaznici Škole fudbala, koja nosi jedne od najvećih legendi FK Sarajevo i Bosne i Hercegovine, dječaci su mlađi od 12 godina.\nZadužite dres prvog tima FK Sarajeva!\nOsim samih treninga, polaznici Škole fudbala ‘Asim Ferhatović – Hase’ redovnim edukacijama, posjetama pozorištu, kinu i drugim kulturno-zabavnim mjestima, proširuju svoje znanje.\nCilj Škole fudbala ‘Asim Ferhatović – Hase’ je da osim nogometnog razvoja motiviše i usmjerava djecu iskorištavanju njihovog talenta. Fokus rada je na disciplini, komunikaciji, edukaciji i razvoju motoričkih i fudbalskih sposobnosti.\nFudbalski klub Sarajevo je u stalnoj potrazi za novim talentima, koji će, uz kvalitetan rad, zadužiti dres prvog tima FK Sarajeva! Sve detalje o upisu u Omladinski pogon FK Sarajevo i školu fudbala ‘Asim Ferhatović – Hase možete dobiti na e-mail omladinskaskola@fcsarajevo.ba ili na telefon (033) 664 – 262 i 222 – 280.\nObjavljeno u Sportski almanahOznačeno Asim Ferhatović - Hase,djeca,FK Sarajevo,fudbal\nNaprijed Samokovlija: Nosač Samuel (3)


Miloš Teodosić o Nikoli Jokiću: Ne osuđujem ga mnogo | Mondo Sport Na stranu da se ispiše tekst o kolačićima:\nTeodosić o Jokiću: Ne osuđujem ga, mnogo\n13.07.2017. | 12:12 > 12:16\n"Da li bih ja to uradio ili ne uopšte nije pitanje. Nisam bio u takvoj situaciji i Joku ne osuđujem, mnogo", rekao je Miloš Teodosić u ekskluzivnom intervjuu za "Sportklub".\n"Što se tiče Jokića doneo je odluku kakvu je doneo. Joka je izabrao da se spremi što je možda i razumljivo ako se zna da će biti prva zvezda i lider ekipe i neko koga čeka poslednja godina ugovora. Stvarno mogu da ga razumem", rekao je kapiten košarkaške reprezentacije Srbije, Miloš Teodosić u ekskluzivnom intervjuu za "Sportklub".\nAli, i nadovezao se rečima...\n"Da li bih ja to uradio ili ne uopšte nije pitanje. Nisam bio u takvoj situaciji i Joku ne osuđujem, mnogo".\nTeodosić, koji nije ni pomislio da ne nastupi ovog leta sa reprezentacijom Srbije na Evropskom prvenstvu iako je i sam bio u nesvakidašnjoj situaciji - postao je NBA ruki sa 30 godina, tako da mu je odmor pred prvu sezonu sa najmanje 82 utakmice od 17. oktobra ove, do 18. aprila naredne godine - dodao je da će za "orlove" naredni Eurobasket biti specifičan.\n"Leto je bilo sjajno sa više vremena za odmor. Skraćen Saletov spisak je jedna ozbiljna ekipa i mislim da imamo kvalitet da uzmemo jednu od medalja. Posle mnogo godina odlazimo na prvenstvo kao favoriti uz Španiju i Francusku. Možda bude pritisak, ali navikli smo. Nadam se uspešnoj godini", rekao je Teodosić, koji je od debija za juniorsku reprezentaciju 2003. godine konstantno u "pogonu" tokom leta nastupajući u najdražem dresu.\nNajavljujući njegov odlazak u Los Anđeles Kliperse, vodeći američki novinari isticali su da ga u "Stejpls centru" čeka uloga startera.\nTeodosić to donekle demantuje…\n"Opcija sa Klipersima mi se najviše svidela. Smatram da mi ona najviše odgovara. Tokom boravka u Los Anđelesu nismo pričali da li ću biti u petorci ili ulaziti sa klupe i kako će sve to da izgleda. Ima vremena", rekao je 30-godišnji Valjevac.\nPročitajte, odnosno pogledajte kompletan Teodosićev intervju na portalu "Sportkluba".


VERUJEM, DAKLE (TO) SLUŠAM | Galaksija Nova\nŠirenje dezinformacija putem interneta postala je prava pošast u novije vreme, a pandemija novog koronavirusa samo ju je stavila u fokus. Zašto ljudi ignorišu većinu novih informacija i zašto biraju da slušaju samo ono što žele, otkrila je najnovija studija. Studija objavljena u znanstvenom časopisu European Economic Association, kojeg izdaje Oxford University Press, ukazuje na to da obično slušamo ljude oko sebe koji nam govore stvari u koje bismo hteli verovati i ignorišemo ljude koji nam govore stvari za koje bismo radije hteli da nisu istinite. Posledica toga je da ljudi koji slično razmišljaju čine se još pristranijima u međusobnoj razmeni uverenja.\nEksperiment je otkrio da su ljudi, koji su bili pesimistični u vezi s tim da su u visokointeligentnoj grupi, postali znatno optimističniji kad su uverenja izmenjivali s optimističnim parom.\nBilo bi razumno da ljudi donose odluke isključivo na temelju dokaza i iskustva, no prethodna istraživanja pokazala su da donosioci odluka imaju „motivisana uverenja”. Naime veruju u stvari delimično i zbog toga što žele da te stvari budu istinite. Motivisana uverenja (kao i razumevanje koje vodi ka njima) mogu stvoriti ozbiljne pristranosti. Pretpostavljalo se da su motivisana uverenja objašnjenje za širenje dezinformacija putem interneta. Takva uverenja mogu isto tako objasniti i kretanja na finansijskom tržištu.\nPostoji mnoštvo dostupnih objektivnih informacija u vezi sa finansijskim tržištima, no ipak grupno donošenje odluka i podsticanje (za primer kretanje Game Stop deonica početkom 2021) mogu rezultirati takozvanim balonima i stvaranjem finansijske nestabilnosti. Naučnici su koristili laboratorijske eksperimente da bi istražili postaju li takve pristranosti u verovanjima drastičnije kad ljudi međusobno razmenjuju takva uverenja.\nSpajali su parove na osnovu njihovih rezultata na testovima inteligencije, tako da su oba učesnika imala ili natprosečnu ili ispodprosečnu inteligenciju. Ispitanici su nakon sparivanja razmenjivali uverenja o predlogu za koji su obe strane želele verovati da je istinit – da su oboje u grupi visoke inteligencije. Eksperiment je otkrio da su ljudi, koji su bili pesimistični u vezi s tim da su u visokointeligentnoj grupi, postali znatno optimističniji kad su uverenja izmenjivali s optimističnim parom.\nUkupno gledano, rezultati ukazuju da se pojačavanje pristranosti događa zato što ljudi selektivno dodeljuju veću veću informacijsku vrednost socijalnim signalima koji podupiru njihovo verovanje.\nS druge strane, optimistična osoba uglavnom nije menjala svoja uverenja ako je s druge strane bila pesimistična osoba. Taj efekat pokazao se posebno snažnim za učesnike studije koji su se nalazili u grupi sa ispodprosečnom inteligencijom, gde je rezultirao posebno jakim pristranostima. Ukupno gledano, rezultati ukazuju da se pojačavanje pristranosti događa zato što ljudi selektivno dodeljuju veću informacijsku vrednost socijalnim signalima koji podupiru njihovo postojeće verovanje.\nNa polovici eksperimenta, međutim, istraživači su dobrovoljcima dali nepristranu informaciju o tome u kojoj se IQ grupi nalaze i to se pokazalo vrlo delotvornim u uklanjanju pristranosti koja je bila posledica inicijalne razmene uvjerenja. Ti rezultati stoga sugerišu da pružanje nepristranog, pouzdanog izvora informacija može smanjiti motivisana uverenja.\nOvaj eksperiment podupire mnoštvo popularnih sumnji u vezi sa tim zašto pristrasna uverenja postaju sve gora u doba interneta. Primamo mnogo informacija putem društvenih mreža i ne znamo previše o kvalitetu tih informacija. Kao rezultat toga često smo primorani sami donositi zaključke o tome koliko su tačne razne opcije i izvori informacija i koliko im možemo dati poverenja. Naši rezultati sugerišu da ljudi rešavaju tu zavrzlamu tako što dodeljuju kredibilitet izvorima koji im govore ono što žele čuti, a to može stvoriti pristranost zbog motivisanog zaključivanja koje s vremenom postaje sve lošije, ističe Rajan Oprea, jedan od autora studije.